title: Kari Virta

text: Vuonna 1962 Virta siirtyi omaan arkkitehtitoimistoonsa, jossa hän toimi vuoteen 1999 asti. Tänä aikana hänen merkittävin työnsä oli Oulun yliopiston rakennusten suunnittelu. Työ alkoi pohjoismaisesta arkkitehtikilpailusta 1968 ja kesti noin 30 vuotta.


title: Kari Virta

text: Virralle myönnettiin professorin arvonimi 1992 ja Oulun yliopiston kunniatohtorin arvo 2009.


title: South Dakota -luokka (1939)

text: South Dakota -luokka oli Yhdysvaltain laivaston neljän aluksen muodostama taistelulaivaluokka. Luokka oli toinen South Dakota -luokaksi nimetty ensimmäisen tultua peruutettua 1920-luvulla Washingtonin laivastosopimuksen seurauksena.


title: South Dakota -luokka (1939)

text: Luokan alukset olivat paremmin suojattuja kuin edeltäneen North Carolina -luokan alukset, mutta niiden pääaseistus oli samat yhdeksän 16 tuuman 45 pituuskaliiperin Mark 6 -tykkiä kolmiputkisissa torneissa. Alukset voi erottaa edeltäneestä luokasta yhdestä savuhormistaan, kun taas North Carolina -luokan aluksilla savuhormeja oli kaksi.


title: South Dakota -luokka (1939)

text: Valmistus alkoi hieman ennen toisen maailmansodan puhkeamista osana vuoden 1939 budjettia. Alusten vuonna 1942 tapahtuneen palvelusoton jälkeen ne palvelivat Atlantilla ja Tyynellämerellä. Kaikki alukset poistettiin palveluksesta sodan jälkeen kahden tultua romutetuksi ja kahdesta tuli museo.


title: Peyton Place

text: Peyton Place tarkoittaa seuraavia:


title: Norbert Lammert

text: Norbert Lammert (s. 16. marraskuuta 1948 Bochum) on saksalainen CDU:n poliitikko. Hän on ollut Saksan liittopäivien puhemies lokakuusta 2005.


title: Norbert Lammert

text: Lammert on opiskellut valtio-oppia, modernia historiaa ja sosiaalista taloustiedettä Bochumin ja Oxfordin yliopistoissa. Hän väitteli yhteiskuntatieteiden tohtoriksi vuonna 1975.


title: Norbert Lammert

text: CDU:n jäsen Lammert on ollut vuodesta 1966. Liittopäiville hänet valittiin ensimmäisen kerran vuonna 1980.


title: Porttikallio

text: Porttikallio on korkea kallio, joka sijaitsee Asikkalassa Vuorenmyllyn alueella. Se rajoittuu Päijänteen Kinisselkään ja sen päälle on mahdollista päästä rannasta kiipeämällä jyrkimmän kallion pohjoispuolen rinnettä. Kallion laella kasvaa pääosin kuivaa kangasmetsää, mäntyjä, katajaa ja kanervaa. Kallio nousee jonkin verran puiden latvojen yläpuolelle ja hyvällä säällä on mahdollista nähdä aina Asikkalan kirkontornille asti.


title: Porttikallio

text: Porttikallion varsinainen nähtävyys on niin sanottu pirunpesä, luola, joka on aivan jyrkänteen reunalla. Sijaintinsa takia luolaan kiipeäminen voi olla vaikeaa. Luolassa olevat tikkaat eivät ole käyttökuntoiset, joten pohjalle päästäkseen on tuotava mukana esimerkiksi köysi. Luolan pohja on kiviä täynnä. Luolan syvyys on nykyisellään noin 2–3 metriä ja ilman köysiä tai tikkaita luolaan on vaikea päästä, sillä sen seinämät ovat sileät.


title: Porttikallio

text: Porttikallio jatkuu Päijänteen pinnan alle ja kallion edustalla on heti vettä useita kymmeniä metrejä. Porttikallion takana on lampi nimeltään Pahalampi, joka on saanut nimensä siitä, että veden alta ja rantasammalikosta purkautuu rikkikaasuja ilmaan.


title: Porttikallio

text: Porttikallio kuuluu Natura2000-verkostoon. Siellä on erilaisia harvinaisia lajeja, kuten harvinaisia sammal-, jäkälä- ja saniaislajeja. Yhdessä Muurlahdenkallion kanssa se muodostaa arvokkaan kallioalueen.


title: Kaupunki nimeltä Peyton Place

text: Kaupunki nimeltä Peyton Place on Grace Metaliousin kirjoittama yhdysvaltalainen romaani vuodelta 1956. Se osoittautui myyntimenestykseksi ja pysyi New York Timesin best seller -listalla 59 viikkoa. Siihen pohjautuvat elokuva "Peyton Place – vihan tyyssija" vuodelta 1957 ja 1960-luvun suosittu televisiosarja "Peyton Place". Menestyksen ansiosta kirja sai jatkokseen tarinan "Paluu Peyton Placeen", josta siitäkin valmistui elokuva, "Paluu Peyton Placeen".


title: Kaupunki nimeltä Peyton Place

text:
Kuvitteellinen pikkukaupunki Peyton Place on saanut ominaisuuksia useista todellisista New Hampshiren osavaltion kaupungeista, Gilmantonista, Gilfordista, Laconiasta, Manchesterista sekä Plymouthista, jossa Metalious kirjoitti ainakin osan teoksesta Main Streetillä sijainneessa matkustajakoti Plymouth Innissä. Sittemmin Plymouth Inn on purettu. Grace Metalious ja hänen miehensä George Metalious harkitsivat ensin nimeä Potter Place, joka on todellinen paikkakunta lähellä Andoveria. He tulivat kuitenkin siihen tulokseen, että nimen on oltava keksitty, ja tutkivat karttaa, josta löytyi texasilainen kaupunki Payton. Nimeen liitettiin Place ja "a" muutettiin "e:ksi". Niin syntyi "Peyton Place", ja Grace Metalious totesi miehelleen: "Hienoa – siinä se on, George. Peyton Place. Peyton Place, New Hampshire. Peyton Place, Uusi-Englanti. Peyton Place, Yhdysvallat. Mainio yhdistelmä pikkukaupunkeja, joissa rumuus nostaa päätään ja ihmiset piilottelevat luurankoja kaapeissaan."
Pääjuoni kuvaa kolmen naisen elämää. He ovat yksinäinen ja ahdistunut Constance MacKenzie, hänen au-tyttärensä Allison ja työntekijänsä Selena Cross, takamaiden eli mökin tyttö. Romaani kuvaa, kuinka he sopeutuvat rooliinsa naisina ja seksuaalisina olentoina pienessä Uuden-Englannin kaupungissa.Tekopyhyys, yhteiskunnallinen eriarvoisuus ja luokkaetuoikeudet ovat toistuvia teemoja tarinassa, jossa on insestiä, abortteja, aviorikoksia, himoa ja murhaa. Sanat "Peyton Place" alkoivat tarkoittaa yhteisöä, jonka asukkailla on rumia salaisuuksia.


title: Kaupunki nimeltä Peyton Place

text: Osa henkilöhahmoista ja tapahtumista perustuu lähikaupunkien tapahtumiin ja Metaliousin tuntemiin ihmisiin. Selena Crossin esikuva on 16-vuotias Barbara Roberts Gilmanton Ironworksin kylästä. Hän murhasi isänsä Sylvesterin vuosien seksuaalisen hyväksikäytön jälkeen ja hautasi ruumiin lammaskarsinaan. Romaanissa Selena tappaa isäpuolensa, sillä insesti oli sen ajan lukijoille liian suuri tabu. Muutoksen teki Metaliousin kustannustoimittaja Kitty Messner kirjailijan kauhistukseksi ja vastoin tämän mielipidettä.


title: Marinetek Group

text: Marinetek Group Oy on vuonna 1994 perustettu laiturirakentamiseen ja kelluviin ratkaisuihin erikoistunut yritys. Yhtiön perustivat Ilkka Seppälä ja Markku Rantanen, ja Seppälä toimii edelleen yrityksen toimitusjohtajana. Yritys on toimivan johdon enimmäisomistuksessa. Pääkonttori sijaitsee Helsingissä. Yhtiö on toimittanut venesatamia 46 maahan ja rakentanut muun muassa superjahtisataman Sotšin olympialaisiin.


title: Marinetek Group

text: Vuonna 2012 yhtiön liikevaihto oli 21,59 miljoonaa euroa. Se työllisti 110 henkeä.


title: Marinetek Group

text: Yrityksellä on kaikkiaan 15 tytäryhtiötä mm.2000-luvun alussa Marinetek rakensi Espoon Keilalahteen ensimmäisen New Port -ketjuun kuuluvan nykyaikaisen pienvenesataman 400 veneelle. New Port -satamia on nykyään yhdeksän: Keilalahdessa, Kalanokassa, Jollaksessa, Kotkassa, Padasjoella, Ratinanrannassa, Saimaa Gardensissa, Sysmässä ja Virpiniemessä. New Port -satamia hallinnoi tytäryhtiö Marinetek Marinas Oy.


title: Marinetek Group

text: Helmikuussa 2014 Marinetek ilmoitti tehneensä sopimuksen Gibraltarin hallituksen kanssa jättikokoisesta kelluvasta liikuntapuistosta. Kaupan arvo on noin 4,4 miljoonaa euroa. Valtavan kokoinen liikuntapuisto tulee suunnitelmien mukaan sisältämään muun muassa uima-altaita, hyppytorneja, kiipeilyseinän, leikkipuiston, parkour-puiston sekä ulkoliikuntapaikkoja. Sopimukseen sisältyy lisäksi kävelykatu, huoltorakennus, baari, kahvila sekä rannan auringonottoalueet ja puistot läheiseen rantaan.


title: Institute for Housing and Urban Development Studies (IHS)

text: The institute for Housing and Urban Development (IHS) on Alankomaissa Rotterdamin Erasmus-yliopistolla sijaitseva kansainvälinen instituutti asumisen ja kaupunkien kehittämistä varten. Se on kauppatieteiden ja sosiaalitieteiden tiedekuntien yhteinen kansainvälinen yksikkö. IHS on perustettu vuonna 1958.


title: North Carolina -luokka

text: North Carolina -luokka oli Yhdysvaltain laivaston kahden 1930-luvun lopulla ja 1940-luvun alussa valmistetun aluksen muodostama taistelulaivaluokka. Laivasto epäili, ettei alusten nopeus olisi riittävä keisarillisen Japanin laivaston Kongo-luokan taistelulaivojen oletettuun 26 solmun nopeuteen verrattaessa. Toinen Lontoon laivastosopimus rajoitti alusten uppouman 35000 pitkään tonniin (35560 metristä tonnia), joka vaikeutti suojan, aseistuksen ja nopeuden välisen kompromissin tekemistä. Aluksista tehtiin kaikkiaan yli 50 suunnitelmaa ennen päätöstä.


title: Divest Group

text: Divest Group Oy on suomalainen tilitoimisto- ja muita yrityspalveluja tarjoava yritys. Se tuottaa taloushallinnon, rahoituksen, puhelinmyynnin, henkilöstöjohtamisen sekä rekrytoinnin ulkoistamis- ja konsultointipalveluja.


title: Divest Group

text: Divest Group -konserniin kuuluu kuusi tytäryhtiötä: rekrytointiyritys Assidu Finland Oy, taloushallinnon palvelukeskus Clarus Oy, talousjohdon konsulttiyritys Gutta Oy, Savonlinnassa ja Mikkelissä toimiva puhelinmyynti- ja tilitoimistoyritys Sametti Oy, tilitoimistoketju Suomen Talousverkko Oy ja pääomasijoitusyhtiö Guida Invest Oy.


title: Divest Group

text: Suomen Talousverkko Oy on franchising-periaatteella toimiva tilitoimistoketju. Talousverkko tuottaa tilitoimistopalveluja sekä talousjohdon ja taloushallinnon konsultointipalveluja. Suomen Talousverkko on perustettu vuonna 2007. Talousverko on valtakunnallinen ketju, jonka toimialueena koko Suomi. Toimipisteitä on paikkakunnilla Helsinki, Espoo, Vantaa, Hyvinkää, Jyväskylä, Lohja, Oulu, Forssa, Kotka, Kouvola, Kuopio, Lahti, Lappeenranta, Loppi, Mikkeli, Nurmijärvi, Pori, Porvoo, Raisio, Rovaniemi, Savonlinna, Tallinna, Tampere, Tornio, Turku, Vaasa ja Valkeakoski.


title: Divest Group

text: Konserniin kuuluva Gutta Oy on Accenturen ja Talouselämä-lehden kanssa mukana valitsemassa Vuoden Talousjohtaja -palkinnon saajaa. Divest Group on mukana HelsinkiMission Nuorten Kriisipisteen kanssa nuorten pahoinvointia ehkäisevässä Oikeus turvalliseen kouluun -kampanjassa.


title: Sam Brown

text: Samantha ”Sam” Brown (s. 7. lokakuuta 1964 Lontoo) on englantilainen laulaja-lauluntekijä.


title: Sam Brown

text: Brownin ura alkoi 12-vuotiaana taustalaulajana Small Faces -yhtyeen levyllä "78 in the Shade". Myöhemmin hän lauloi taustoja Spandau Ballet’n ja Jon Lordin levyillä. Brownin tunnetuin kappale on ”Stop!”, joka julkaistiin vuonna 1988. Samanniminen albumi julkaistiin samana vuonna, ja se myi maailmanlaajuisesti yli 2,5 miljoonaa kappaletta. Suosio oli laajaa varsinkin Britanniassa ja Australiassa. Myös Suomessa "Stop!" ylitti kultalevyrajan.


title: Sam Brown

text: Vuonna 1994 Brown teki yhteistyötä Pink Floydin kanssa levyllä "The Division Bell". Lisäksi hän on esiintynyt muun muassa Deep Purplen, Gary Mooren, George Harrisonin ja Nick Caven levyillä ja konserteissa sekä Jools Hollandin yhtyeessä. Vuonna 2002 Brown lauloi George Harrisonin muistokonsertissa Royal Albert Hallissa sekä kuningatar Elisabet II:n valtakauden 50-vuotisjuhlassa Buckinghamin palatsissa.


title: Sam Brown

text: Brown opettaa laulua Guildfordin Academy of Contemporary Musicissa.


title: Clyde (täsmennyssivu)

text: Clyde voi tarkoittaa seuraavia:


title: Like Believers Do

text: "Like Believers Do" on Jonna Geagean ensimmäinen soolosingle, jonka hän julkaisi taiteilijanimellä Jonna K. Artisti pyrki kappaleella edustamaan Suomea vuoden 2004 Eurovision laulukilpailuun. ”Like Believers Do” jäi Suomen karsinnan neljänneksi. Edustajaksi tuona vuonna valittiin Jari Sillanpään esittämä ”Takes 2 To Tango” -kappale.


title: Like Believers Do

text: Kappaleen ovat tehneet Janne Hyöty, Mats Tärnfors ja Jade Ell.


title: Like Believers Do

text: Kappale nousi kahdeksi viikoksi Suomen viralliselle singlelistalle alkuvuodesta 2004, parhaimman sijoituksensa se sai heti ensimmäisellä listaviikollaan, kun se nousi listan kahdeksanneksi.


title: Paulo Rink

text: Paulo Roberto Rink (s. 21. helmikuuta 1973 Curitiba, Brasilia) on uransa lopettanut brasilialais–saksalainen jalkapalloilija.


title: Paulo Rink

text: Rink edusti Saksaa Maanosaliittojen cupissa 1999 ja EM-kilpailuissa 2000. Yhteensä hän pelasi 13 A-maaottelua.


title: Paulo Rink

text: Rink oli ensimmäinen brasilialainen Saksan maajoukkueessa. Hänellä oli myös saksalaisia sukujuuria, sillä hänen isoisoisänsä oli muuttanut Saksan Heidelbergistä Brasiliaan vuonna 1904.


title: Cesiumkarbonaatti

text: Cesiumkarbonaatti (CsCO) on cesium- ja karbonaatti-ionien muodostama epäorgaaninen ioniyhdiste. Yhdistettä käytetään muun muassa orgaanisessa synteesissä ja energiatekniikassa.


title: Cesiumkarbonaatti

text: Huoneenlämpötilassa cesiumkarbonaatti on valkoista kiteistä ainetta. Yhdiste liukenee hyvin veteen ja on voimakkaasti hygroskooppista. Muiden alkalimetallikarbonaattien tavoin myös cesiumkarbonaatin vesiliuokset ovat emäksisiä. Veden lisäksi yhdiste liukenee myös moniin orgaanisiin liuottimiin. Yhdiste hajoaa kuumennettaessa sitä sen sulamislämpötilaan 610 °C.


title: Cesiumkarbonaatti

text: Cesiumkarbonaattia voidaan valmistaa neutraloimalla cesiumhydroksidiliuoksia hiilidioksidin avulla. Toinen tapa on valmistaa cesiumkarbonaattia on cesiumoksalaatin kuumennus, joka hajottaa oksalaattisuolan karbonaatiksi.


title: Cesiumkarbonaatti

text: Cesiumkarbonaatista voidaan magnesiumin avulla pelkistää metallista cesiumia. Muita yhdisteen käyttökohteita ovat eräiden lasilaatujen valmistus, panimoteollisuudessa ja mineraalivesien maun parantamiseen. Cesiumkarbonaattia käytetään yleisesti vahvana emäksenä orgaanisissa synteeseissä ja sillä saavutetaan usein paremmat saannot esimerkiksi kaliumkarbonaattiin verrattuna. Tähän on vaikutusta myös cesiumkationilla. Cesiumkarbonaattia käytetään emäksenä muun muassa nukleofiilisissä substituutioissa, kytkentäreaktioissa, makrosyklisten eetterien ja laktonien synteeseissä ja kaliksareenien sekä karserandien valmistuksessa. Ainetta voidaan käyttää myös magnetohydrodynaamisissa generaattoreissa.


title: Cimarron-luokka (1939)

text: Cimarron-luokka oli Yhdysvaltain laivaston tankkeriluokka, jonka aluksista ensimmäinen valmistettiin 1939.


title: Cimarron-luokka (1939)

text: Standard Oil teki tarjouspyynnön ja vastaanotti tarjoukset 16300 tonnin kuolleen painon omaavien tankkereiden valmistuksesta lukuisilta telakoilta joulukuussa 1937. Pyyntö sisälsi kaksi erilaista versiota tyypistä. Ensimmäisessä oli yksipotkurinen 13 solmuun kykenevä ja toisena kaksi potkurinen 18 solmuun kykenevä alus. Lopullisen suunnitelman laati E. L. Stewart.


title: Cimarron-luokka (1939)

text: Alkuperäisistä kahdestatoista aluksesta kolme laivasto lunasti vesillelaskettaessa vuonna 1939. Loput olivat Standard Oil New Jersey and Keystone Tankshipin käytössä, kunnes laki kahden valtameren laivastosta () hyväksyttiin heinäkuussa 1940. Myöhemmin vuosina 1943-1946 valmistettiin laivastolle kahdeksantoista alusta sekä lisäksi viisi alusta, jotka olivat hieman suurempaa T3-S2-A3-tyyppiä.


title: Cimarron-luokka (1939)

text: Luokan aluksista neljä muutettiin 1942 Sangamon-luokan saattuetukialuksiksi.


title: James Dalhousie

text: James Andrew Broun Ramsay, Dalhousien 10. jaarli ja Dalhousien markiisi (22. huhtikuuta 1812 Dalhousien linna, Midlothian, Skotlanti – 19. joulukuuta 1860 Dalhousien linna, Skotlanti) oli brittiläinen virkamies, joka toimi Intian kenraalikuvernöörinä vuosina 1848–1856. Hänen on sanottu luoneen Brittiläisen Intian rajat lukuisilla anneksioilla sekä Intian keskitetyn hallinnon. Hän myös kehitti tarmokkaasti Intian liikenne- ja viestintäyhteyksiä. Dalhousien Intiassa toteuttamaa liitospolitiikkaa on pidetty yhtenä vuoden 1857 sepoy-kapinan taustatekijöistä.


title: James Dalhousie

text: James Ramsayn isä oli Dalhousien 9. jaarli George Ramsay, joka toimi muun muassa Kanadan kenraalikuvernöörinä ja Brittiläisen Itä-Intian joukkojen komentajana. Ramsayn suvussa oli pitkät perinteet sotilaspalvelusta ja julkisissa viroissa toimimisesta. James Ramsay valittiin vuonna 1837 parlamentin alahuoneeseen ja isänsä kuoltua seuraavana vuonna hän peri tältä Dalhousien jaarlin arvon ja siirtyi sukunsa edustajaksi ylähuoneeseen. Hän toimi Board of Traden varapuheenjohtajana 1843–1845 ja 1845–1846 sen puheenjohtajana eli kauppaministerinä Robert Peelin konservatiivihallituksessa. Hän sai maineen tehokkaana hallintomiehenä pyrkiessään ratkaisemaan rautatiemanian aiheuttamia ongelmia. Dalhousie olisi halunnut asettaa Britannian rautatiet tiukempaan valtion kontrolliin, mutta pääministeri Peel vastusti sitä.


title: James Dalhousie

text: Vaikka Dalhousie olikin konservatiivi, uusi whig-hallitus nimitti hänet vuonna 1847 Intian kenraalikuvernööriksi ja hän astui virkaansa 12. tammikuuta seuraavana vuonna. Hän oli 35-vuotiaana kaikkien aikojen nuorin Intian kenraalikuvernööri. Hänen virkakautensa alkuun osui Multanin alueella puhjenneesta kapinasta alkunsa saanut, vuosina 1848–1849 käyty toinen sikhisota, jonka päätteeksi sikhien hallitsema Punjabin valtio liitettiin hänen päätöksellään Brittiläiseen Intiaan vuonna 1849. Dalhousie oli aluksi ollut varovainen kapinan tukahduttamisessa, joten hänen epäiltiin tahallisesti antaneen tilanteen eskaloitua saadakseen tekosyyn Punjabin täydelliseen kukistamiseen. Joka tapauksessa Dalhousie palkittiin tämän jälkeen markiisin arvolla. Vuonna 1852 hän antoi vastaavasti brittien ja Intian naapurimaan Burman välisten kiistojen paisua sodaksi, joka johti vuoden sisällä brittijoukkojen voittoon vähäisin tappioin. Tämän seurauksena Britannian valtapiiriin liitettiin myös koko Ala-Burma, mukaan lukien tärkeä Rangoonin satamakaupunki. Dalhousie laajensi Brittiläistä Intiaa myös rauhanomaisesti. Brittiläinen Itä-Intian kauppakomppania oli aiempina vuosina ottanut monia intialaisia ruhtinaskuntia suojelukseensa, ja tavan mukaisesti lapsettomat ruhtinaat joutuivat pyytämään brittihallinnolta lupaa perillisen adoptointiin. Dalhousie määräsi epäämään kaikki tällaiset luvat, jolloin ruhtinaskunnat ”lankeaisivat” Britannian omistukseen hallitsijasukujensa sammuessa (ns. "doctrine of lapse"). Tällä tavoin liitettiin muun muassa Satara vuonna 1848 sekä Jhansi ja Nagpur vuonna 1854.


title: James Dalhousie

text: Dalhousie pyrki luomaan Brittiläiseen Intiaan keskitetyn hallinnon sekä kehittämään sitä varten tarvittavia liikenne- ja viestintäyhteyksiä. Hänen aikanaan rakennettiin Intian ensimmäiset rautatiet ja laadittiin myöhemmän rataverkon pohjana olleet suunnitelmat. Samoin Intiaan rakennettiin lennätinverkkoa, luotiin yhtenäinen postilaitos ja pyrittiin saattaamaan loppuun nimellä Grand Trunk Road tunnettu maantieyhteys Kalkutan ja Delhin välillä. Lisäksi kouluopetusta pyrittiin kehittämään. Dalhousie pyrki kitkemään Intiasta myös epähumaaneina pidettyjä perinteitä, kuten Punjabin alueella harrastettua tyttölasten surmaamista ja eräiden Orissan alueen vuoristoheimojen harrastamia ihmisuhreja.


title: James Dalhousie

text: Suurin Dalhousien toteuttamista alueliitoksista oli vuonna 1856 toteutettu Oudhin kuningaskunnan liittäminen Brittiläiseen Intiaan. Tällä kertaa kyse ei ollut hallitsijasuvun sammumisesta, vaan liitos perusteltiin sillä, että Oudhin kuningasta syytettiin itsevaltaisesta ja huonosta hallinnosta. Kyseenalaisilla perusteilla toteutetun liitoksen jälkeen Oudhin suurmaanomistajat ja islamilainen eliitti menettivät monet etunsa, mikä loi osaltaan pohjaa suuren kapinan puhkeamiselle seuraavana vuonna. Dalhousie kuitenkin ehti lähtemään Intiasta jo vuonna 1856. Charles Canning astui hänen seuraajakseen 29. helmikuuta. Jälkeenpäin Dalhousien häikäilemättömän anneksaatiopolitiikan katsottiin olleen merkittävänä syynä sepoy-kapinan puhkeamiseen, ja hänen toimintansa Intian modernisoimiseksi jäi tämän seikan varjoon.


title: James Dalhousie

text: Terveytensä petettyä Dalhousie kuoli vuonna 1860 vain 48-vuotiaana. Hänen markiisinarvonsa ei periytynyt kenellekään.


title: Koskennurmi

text: Koskennurmi on kaupunginosa Turussa. Se rajautuu kaakossa Jäkärlään, etelässä Paimalaan, lounaassa Yli-Maariaan, pohjoisessa Paattisiin ja idässä Lietoon. Etelässä sitä rajoittaa Valtatie 9 ja lännessä ja pohjoisessa Paattistenjoki. Historiallisesti Koskennurmi on myös aiemmin Maarian kuntaan kuulunut kylä.


title: Pohjois-Savo (1932–1941)

text: Pohjois-Savo oli Kuopiossa vuosina 1932–1941 ilmestynyt sanomalehti. Paikallinen liikemies Lauri Hallman perusti sen samannimisen edistyspuolueen lehden tilalle. Poliittisesti uusi "Pohjois-Savo" oli puolueisiin sitoutumaton.


title: Pohjois-Savo (1932–1941)

text: Lauri Hallman oli edistyspuolueen "Pohjois-Savon" julkaisuyhtiön toinen pääomistaja ja sen suurimpia velkojia. Hän osti konkurssiin menneen yhtiön omaisuuden ja perusti sen tilalle Pohjois-Savon Paino Oy:n. Yhtiön osakkeet olivat Hallmanin yhtiöiden työntekijöiden nimissä, mutta todellisuudessa uusi "Pohjois-Savo" oli hänen itsensä omistama ja kustantama. Sen perustaminen liittyy Hallmanin riitaan "Savo"-lehden omistuksesta sekä näkemyseroihin edistyspuolueen puheenjohtajan Aimo Cajanderin kanssa. Omistajan tahdon toteuttajana julkaisuyhtiön toimitusjohtajan ja lehden toimittajan roolissa työskenteli yrittäjä Otto Piisinen, joka aikaisemmin oli ollut "Savon Työmiehen" päätoimittaja ja sosiaalidemokraattien kansanedustaja.


title: Pohjois-Savo (1932–1941)

text: Hallmanin "Pohjois-Savo" oli alaotsikkonsa mukaan ”riippumaton, vapaamielinen talous- ja kulttuuripoliittinen sanomalehti”. Sen ohjelmakirjoituksissa etusijalla olivat talouselämän kysymykset ja sivistykselliset tavoitteet. Lehden talouspolitiikka perustui ajalleen tyypilliseen omavaraisuusajatteluun, jossa keskeisessä asemassa olivat maatalouden kehittäminen ja työttömyyden poistaminen. Poliittisesti riippumattomat sanomalehdet olivat tuolloin vielä harvinaisia, mutta täysin puolueeton ei "Pohjois-Savokaan" ollut, vaan se tuki hyvin valikoiden edistyspuolueen vaaliehdokkaita ja esiintyi välillä myös Suomen pienviljelijäin puolueen kannattajana. Muita tavoitteita olivat laillisuuden ja kansanvallan puolustaminen. Yleislinjaltaan lehti oli varsin liberaali ja pysytteli usein lähellä edistyspuoluetta. IKL:ään se suhtautui erittäin kielteisesti.


title: Pohjois-Savo (1932–1941)

text: Lehden tomituksessa työskenteli kymmenen vuoden aikana kaikkiaan 25 toimittajaa, jotka vaihtuivat usein. Kerrallaan toimittajia oli neljästä viiteen, joista kaikki eivät tosin olleet päätoimisia. Päätoimittajina olivat ensin nimellisesti taloudenhoitaja Ilmari Leino ja hänen jälkeensä vuosina 1932–1935 Ari Korhonen, mutta todellisuudessa lehden toimitusta johti Otto Piisinen. Toimitussihteeriksi tuli vuonna 1934 "Suomen Pienviljelijästä" Martti Emanuel Juusela, joka seuraavana vuonna valittiin päätoimittajaksi. Vuosina 1938–1939 päätoimittajana työskenteli Jyrki Mikkonen, vuonna 1938 P. V. Palola ja K. H. Tolonen, vuosina 1939–1941 Simo Puupponen ja hänen asepalvelusaikanaan Yrjö Kuorikoski (1939–1940), Gunnar Kesti (1940) ja Johan Edvard Leppäkoski (1940). Viimeinen päätoimittaja vuonna 1941 oli Jalmari Martinmäki. Toimitussihteeriksi tuli vuonna 1938 Esko Saarinen, vuonna 1940 Mirja Huuhka ja hänen jälkeensä Jussi Saarinen. "Pohjois-Savolla" oli muista kuopiolaislehdistä poiketen myös urheilutoimittaja ja valokuvaaja Vilho Ronimus. Piisinen osallistui toimitustyöhön lehden koko ilmestymisen ajana laatien pääkirjoituksia ja poliittisia pakinoita.


title: Pohjois-Savo (1932–1941)

text: "Pohjois-Savo" ilmestyi ensin kolmipäiväisenä, vuodesta 1933 lähtien nelipäiväisenä ja viimeisenä vuotenaan 1941 kuusipäiväisenä. Sen sivumäärä vaihteli kuudesta kahdeksaan. Lehti oli taitoltaan ja sisällöltään moderni, se käytti paljon valokuvia ja hankki vuonna 1933 kuvalaattalaitoksen ensimmäisenä lehtenä Kuopiossa. "Pohjois-Savo" kirjoitti paljon paikallisista aiheista, harjoitti tutkivaa journalismia ja teki henkilöön käyviä kohujuttuja ja paljastuksia, jotka herättivät suurta huomiota ja myös paheksuntaa. Lehdessä oli poikkeuksellisen paljon urheilua, ja olympialaisten aikana se ilmestyi kisatulosten takia seitsemänpäiväisenä. Uutisaineistoa saatiin Suomen tietotoimistolta ja ruotsalaiselta Bull’s Presstjänstiltä. Myöhemmin lehden taso laski ja se ryhtyi julkaisemaan paljon artikkelitoimistojen valmista aineistoa. Omistaja Hallman ei puuttunut suoraan lehden toimittamiseen, mutta käytti sitä toisinaan välineenä Kansallispankin ja muiden vastustajiensa ärsyttämiseen.


title: Pohjois-Savo (1932–1941)

text: Lehden kirjapaino ja toimitus sijaitsivat entisillä paikoillaan Kuopion Haapaniemenkadulla. Kirjapainossa oli vanha laakapainokone ja yksi Linotype-latomakone. Latominen ahtaissa tiloissa oli hankalaa, ja arkkipaperia käyttäneellä painokoneella lehti jouduttiin painamaan ensin toiselta puolen ja sitten kääntämään ja painamaan uudestaan toiselta puolen.


title: Pohjois-Savo (1932–1941)

text: "Pohjois-Savon" markkinointi alkoi suurella mainoskampanjalla ja sen tilaushinta oli varsinkin asiamiehille poikkeuksellisen alhainen. Lehti ryhtyi levittäytymään tarmokkaasti koko silloisen Kuopion läänin alueelle. Vuonna 1934 perustettiin asioimistot Iisalmeen ja Varkauteen ja lisäksi lehdellä oli edustus myös Nurmeksessa. Pohjois-Karjalassa sen menestys tosin rajoittui muutamiin pohjoisimpiin kuntiin. Erityisesti "Savon" kanssa kilpailleen "Pohjois-Savon" levikki kohosi nopeasti ja oli vuoden 1935 lopussa sen oman ilmoituksen mukaan 11 146 kappaletta, yhtä suuri kuin "Savon Sanomilla". Kilpailijat syyttivät lehteä tilaus- ja ilmoitushintojen polkemisesta, minkä takia se asetettiin Sanomalehden Kustantajain Liiton ilmoitustenvaihtoboikottiin. Liittoon kuulumattoman "Pohjois-Savon" ei Hallmanin tuen ansiosta tarvinnut juurikaan välittää liiketaloudellisista näkökohdista.


title: Pohjois-Savo (1932–1941)

text: 1930-luvulla puhuttiin pitkään "Pohjois-Savon" laajentamisesta ja uuden toimitalon rakentamisesta. Sen julkaisuyhtiön talous oli kuitenkin suurista rahallisista uhrauksista huolimatta tappiollinen, ja vuoden 1941 lopussa Hallman päätti luopua lehden kustantamisesta. Hänen mukaansa se ei enää vastannut tarkoitustaan.


title: Pohjois-Savo (1932–1941)

text: Puolueisiin sitoutumattoman lehden ansiona oli uuden journalistisen käsityksen levittäminen. Se kirjoitti ihmisiä kiinnostavista asioista ja hylkäsi poliittisen valistamisen ja puhdasoppisuuden. Esimerkillään "Pohjois-Savo" vaikutti kilpailutilanteessa Kuopion muihin lehtiin ja pakotti sekä "Savon" että "Savon Sanomat" suuntautumaan entistä enemmän tiedonvälitykseen keskittyneen yleislehden suuntaan.


title: Pohjois-Savo (1925–1931)

text: Pohjois-Savo oli Kuopiossa vuosina 1925–1931 ilmestynyt edistyspuolueen sanomalehti. Oman puolueensa, "Helsingin Sanomien" ja kuopiolaisen suurliikemiehen Lauri Hallmanin rahoittama lehti oli journalistisesti edellä kilpailijoitaan, mutta osoittautui kannattamattomaksi ja teki lopulta vararikon. Hallman perusti sen tilalle samannimisen sitoutumattoman sanomalehden.


title: Pohjois-Savo (1925–1931)

text: "Kuopion Sanomien" lakattua vuonna 1921 kaupungin edistysmieliset ryhtyivät puuhaamaan sen tilalle uutta sanomalehteä. Ensimmäinen yritys oli ilmoituslehti "Kuopio", joka vuonna 1923 ei edennyt näytenumeroa pitemmälle. Vuonna 1925 puolueen äänenkannattajan julkaisemista varten perustettiin Pohjois-Savon Kirjapaino Oy, jonka pääosakkaiksi tulivat "Helsingin Sanomat" ja liikemies Lauri Hallman. Pääoman turvin ostettiin Seinäjoelta "Etelä-Pohjanmaa" -lehden kirjapaino sekä Kuopion Haapaniemenkatu 32:sta tarvittava kiinteistö. Julkaisuyhtiön johtokuntaan kuului tunnettuja edistyspuoluelaisia ja lehtihankkeen toteuttajia. Sen puheenjohtajana toimi vuoteen 1928 saakka tukkuliikkeen johtaja Juho Pulkkinen, vuosina 1929–1930 Hallmanin palveluksessa ollut prokuristi T. Tolonen ja viimeisenä toimintavuotena taloudenhoitaja Ilmari Leino.


title: Pohjois-Savo (1925–1931)

text: Lehden ohjelma oli vapaamielinen, kansanvaltainen ja yhteiskunnallisia uudistuksia kannattava. Se kiinnitti erityistä huomiota myös talouselämän kysymyksiin ja korosti sivistyneistön merkitystä. Vähemmälle huomiolle jäivät suomalaisuusaate sekä puolustus- ja suojeluskuntalaitoksen kehittäminen. Porvarillisista kuopiolaislehdistä "Pohjois-Savo" vastusti jyrkimmin lapuanliikettä heti alusta lähtien. Pahimpana lapualaisväkivallan aikana lehden toimittajat joutuivat uhkailujen kohteeksi ja sen päätoimittaja joutui turvautumaan poliisin apuun turvallisuutensa varmistamiseksi.


title: Pohjois-Savo (1925–1931)

text: "Pohjois-Savon" taloudenhoitajaksi ja päätoimittajaksi ryhtyi hankkeen innokkaimpiin puuhamiehiin kuulunut edistyspuolueen piirisihteeri Yrjö Collan (Linkola). Hänen erottuaan vuoden 1928 lopussa päätoimittajina työskentelivät vähän aikaa puolueen lähettämä Eino Leskinen ja vuosina 1929–1931 "Savon" entinen toimittaja E. J. Paavola, joka oli Martti Kekäläisen jälkeen ollut lehden toimitussihteerinä. Vuonna 1928 lehden palvelukseen tuli Yrjö Collanin veli Martti Collan (vuodesta 1929 Linkola), joka valittiin Paavolan jälkeen toimitussihteeriksi. Lehden toimituskunta oli nuorekasta ja innostunutta ja Paavola aikanaan Suomen nuorin poliittisen päivälehden päätoimittaja. Vakituisia avustajia olivat edistyspuolueen johtohahmoihin kuulunut Ari Korhonen, puoluesihteeri Jussi Oksanen ja professori Albert Hämäläinen.


title: Pohjois-Savo (1925–1931)

text: Kolmesti viikossa 7-palstaisena ja tavallisesti nelisivuisena ilmestyneen lehden taitossa ilmoitukset ja pääkirjoitus olivat vanhanaikaisesti etusivulla ja uutiset sisäsivuilla. Toisaalta "Pohjois-Savo" käytti kuvia ja pyrki otsikoinnissaan herättämään huomiota. Pääkirjoitukset käsittelivät poikkeuksellisen paljon maakunnallisia kysymyksiä. Uutisoinnissa keskityttiin paikallishallinnollisiin, yhteiskunnallisiin, valtiollispoliittisiin ja taloudellisiin aiheisiin. Paikallisuutisista tärkeimpiä olivat kulttuuriuutiset ja järjestötoiminta. Urheilu-uutisten osuus oli suurempi kuin muilla tuon ajan kuopiolaislehdillä, joita olivat "Savo", "Savon Sanomat" ja "Savon Työ". Uutislähteinä käytettiin Suomen tietotoimistoa sekä jonkin verran muista lehdistä lainattua aineistoa. Pakinoista yli puolet oli lähtöisin E. J. Paavolan kynästä. Vuonna 1928 lehti ryhtyi julkaisemaan viihteellistä viikkoliitettä ja samana vuonna siihen ilmestyi myös ensimmäinen sarjakuva. Mielipidekirjoituksissaan lehti oli räväkkä, toisinaan pahennustakin herättävä, ja sitä syytettiin ehkä aiheellisestikin Lauri Hallmanin äänitorvena toimimisesta. Kokonaisuutena "Pohjois-Savo" oli virkeä ja vapaamielinen keskustalehti ja aikanaan yksi Kuopion moderneimmin ja monipuolisimmin toimitetuista sanomalehdistä.


title: Pohjois-Savo (1925–1931)

text: Käytettynä ostettu kirjapaino käsitti laakapainokoneen ja yhden latomakoneen. Vuonna 1928 hankittiin uusi Linotype-latomakone. Kirjapainon faktorina toimi aluksi T. Vainikainen, kunnes Collanin luovuttua taloudenhoitajan ja päätoimittajan tehtävistään taloudenhoitaja-faktoriksi valittiin Ilmari Leino. Lehden ilmoitushankkijana toimi Seinäjoelta kirjapainon mukana muuttanut Eero Martikainen.


title: Pohjois-Savo (1925–1931)

text: "Pohjois-Savo" kävi levikkikilpailuun kustannuksia säästämättä ja journalististen sääntöjen rajoja hipovin menetelmin. Erityisesti maaseudun lukijoita houkuteltiin halvoilla tilaushinnoilla, arpajaisilla sekä maaseutupalstoilla ja suurilla pitäjänumeroilla. Kilpailijat syyttivät lehteä tilaus- ja ilmoitushintojen polkemisesta sekä ilmoitusten julkaisemisesta uutisina. Vuonna 1926 perustettiin asioimisto Iisalmeen, kun sikäläinen "Salmetar" oli muuttunut kokoomuksen äänenkannattajaksi. Yrityksistä huolimatta "Pohjois-Savo" ei onnistunut tunkeutumaan maaseudulle ja sen levikkialueeksi jäi Kuopion kaupunki lähikuntineen. Levikin kasvulle ei ollut edellytyksiäkään, sillä edistyspuolueen kannatus Kuopion vaalipiirissä oli laskussa, eikä vuoden 1924 jälkeen puolue saanut alueelta yhtään kansanedustajaa.


title: Pohjois-Savo (1925–1931)

text: 1920-luvun lopulla alkanut taloudellinen lamakausi koetteli ankarasti lehden julkaisuyhtiön taloutta. Se joutui ottamaan Hallmanin ja Eljas Erkon takaamaa lainaa ja sai puolueeltaan avustuksia ja takauksia. Vuonna 1931 yhtiön velat olivat lähes kaksi kertaa suuremmat kuin sen varat, eikä toimintaa enää voitu jatkaa. Lehti teki vararikon, jonka selvittelyssä Hallman osti sen kiinteistön ja koneet. Hän perusti uuden yhtiön ja alkoi julkaista sen nimissä uutta "Pohjois-Savo" -nimistä lehteä, joka oli puoluepoliittisesti sitoutumaton.


title: Pohjois-Savo (1903–1907)

text: Pohjois-Savo oli Kuopiossa vuosina 1903–1907 ilmestynyt sanomalehti.


title: Pohjois-Savo (1903–1907)

text: Kirjapainonomistaja K. F. Malmström perusti "Pohjois-Savon" vuonna 1903 lakanneiden "Kuopion Uutisten" tilalle. Sen takana olivat kaupungin liikemiehet, jotka edustivat perustuslaillisia ja nuorsuomalaisten oikeistoa. Ohjelmaltaan lehti ilmoitti kuitenkin olevansa puolueeton ja keskittyvänsä liike-elämän tapahtumiin. Kolmesti viikossa ilmestyneen lehden julkaisija ja vastaava toimittaja oli Malmström ja toimittaja Helsingistä tullut nuorsuomalainen puolueaktiivi E. O. Sjöberg.


title: Pohjois-Savo (1903–1907)

text: Vuosina 1906–1907 "Pohjois-Savon" kilpailijoiksi tulivat "Otavan" rinnalle "Savon Työmies" ja vanhasuomalaisten "Savotar". Malmströmin kirjapaino teki konkurssin ja lopetti kannattamattoman lehtensä. Kirjapaino myytiin välivaiheen kautta "Savon Sanomille" ja Sjöberg palasi Helsinkiin "Suomalaisen Kansan" toimittajaksi.


title: Savonmaa (1903–1969)

text: Savonmaa (vuoteen 1919 saakka Keski-Savo) oli Savonlinnassa vuosina 1903–1969 ilmestynyt sanomalehti.


title: Savonmaa (1903–1969)

text: "Keski-Savo" perustettiin vuonna 1901 lakkautetun "Savonlinna"-lehden jatkajaksi. Se oli alussa poliittisesti varovainen, mutta siirtyi vuonna 1905 perustuslaillisten ja nuorsuomalaisten äänenkannattajaksi.


title: Savonmaa (1903–1969)

text: Vuonna 1917 lehti edusti nuorsuomalaisten oikeistoa ja vuoden 1918 hallitusmuototaistelussa monarkisteja, minkä seurauksena siitä seuraavana vuonna tuli kokoomuksen äänenkannattaja. Samalla se sai uuden nimen "Savonmaa". "Itä-Savon" kanssa kilpailleen lehden talous oli heikko, vaikka se 1960-luvulle saakka olikin Savonlinnan kaupungin valtalehti. Kirjapainoyhtiön tehtyä konkurssin sen tilalla ilmestyi muutaman kuukauden ajan kuopiolaisen "Savon" eripainos, jonka nimiössä luki "Savonmaa".


title: Savonmaa (1903–1969)

text: Lehti ilmestyi vuodesta 1904 lähtien kolmesti, vuodesta 1953 kuudesti ja loppuvaiheessa seitsemästi viikossa. Sen levikki oli 3 800 kappaletta vuonna 1912, 8 880 kappaletta vuonna 1948 ja 4 651 kappaletta vuonna 1966. Päätoimittajina työskentelivät Knut Sarlin (1903–1915), Ville Niskanen (1915–1917), Oskari Kokko (1917), Väinö Kolkkala (1917–1918), V. A. Marjanen (1918–1919), Väinö S. Laamanen (1919–1923), G. Joutseno (vastaava toimittaja 1923–1924), Onni Kivitie (1923–1926), Valma Kivitie (1926–1932), Niilo Pärnänen (1929), Severi Harju (1930–1931), J. Takkinen (1932), Väinö Leisio (1932–1934), Eetu Kekomäki (1934), Toivo Himanen (1934–1960), O. A. Pullinen (vast. toim. 1941–1942), Eero O. Helkkula (1960–1961), Mikko Sakki (1961–1968), Voitto Pennanen (1960 ja 1968–1969) ja Paavo Eerikäinen (1969).


title: Koi (sanomalehti)

text: Koi oli Tampereella vuosina 1879–1881 ilmestynyt sanomalehti.


title: Koi (sanomalehti)

text: August Favénin julkaisema ja toimittama jungfennomaaninen "Koi, Sanomia Tampereelta ja Suomen saloilta" perustettiin "Tampereen Sanomien" kilpailijaksi. Kerran viikossa ilmestynyt lehti lopetettiin taloudellisesti kannattamattomana. Loppuvaiheessa sitä julkaisi ja toimitti Matti Viljanen.


title: Kokkolan Lehti

text: Kokkolan Lehti oli Kokkolassa vuosina 1884–1887 ilmestynyt sanomalehti.


title: Kokkolan Lehti

text: Jungfennomaani Nils Ferdinand Spolanderin julkaisema ja toimittama "Kokkolan Lehti" perustettiin Kokkolaan siirretyn svekomaanilehden "Norra Postenin" vastapainoksi. Tästä huolimatta se oli kielipoliittisesti melko väritön paikallinen uutis- ja ilmoituslehti. Kerran viikossa ilmestynyt lehti lopetettiin heikon talouden takia Spolanderin siirtyessä Jyväskylään.


title: Kansalainen (sanomalehti)

text: Kansalainen oli Porissa vuosina 1896–1912 ilmestynyt sanomalehti.


title: Kansalainen (sanomalehti)

text: Kirjanpainaja Otto Andersinin perustama "Kansalainen" oli aluksi nuorsuomalainen ja varovaisen perustuslaillinen, mutta myöhemmin se ilmoittautui puolueettomaksi. Epäpoliittinen lehti ei pärjännyt kilpailussa vanhasuomalaisten "Satakunnan" ja nuorsuomalaisten uuden "Satakunnan Sanomien" kanssa ja se lakkasi lopulta kannattamattomana.


title: Kansalainen (sanomalehti)

text: Kolmesti ja vuonna 1898 neljästi viikossa ilmestyneen lehden levikki oli 3600 kappaletta vuonna 1900 Sen päätoimittajina työskentelivät Wilhelm Nikodemus Saimen (1897–1898), Mikko Latva (1898–1900), Aksel F. Ilmoni (1900–1901), William Frithiof Ilmoni (1901–1905), Toimi Juuti (1905–1906) ja Otto Andersin (1906–1912).


title: Kadotettu (vuoden 1951 elokuva)

text: Kadotettu ("Der Verlorene") on saksalainen film noir -elokuva, jonka on ohjannut Peter Lorre oman käsikirjoituksensa pohjalta. Hän myös näyttelee elokuvassa, joka on hänen ainoa ohjauksensa, ja käsikirjoituskin jäi hänen ainoakseen. Elokuvan nimi on myös hänen elämäkertansa nimi.


title: Kadotettu (vuoden 1951 elokuva)

text: Joissakin lähteissä sanotaan, että elokuva perustuisi Lorren romaaniin "Der Verlorene", mutta romaani on ilmestyi vasta elokuvan markkinointivaiheessa ja sen kirjoittaja on Egon Jameson, vaikkakin kirjoittajaksi merkittiin Lorre. Alkuperäinen aihekin on Jamesonin. Lorre toivoi elokuvasta menestystä, joka vauhdittaisi hänen uransa uutta nousua, mutta näin ei kuitenkaan käynyt, sillä natsiajan kokeneet saksalaiset eivät innostuneet elokuvasta, joka kertoo murhanhimoisesta lääkäristä. Kriitikko Timo Peltosen mukaan se ei ole yllätys. Lorre palasi Hollywoodiin jatkamaan uraansa.


title: Kadotettu (vuoden 1951 elokuva)

text: Tarina kerrotaan takaumina. Tohtori Rothe (Peter Lorre) on saksalainen tutkija, joka tekee toisen maailmansodan aikana Saksan viranomaisille salaista tutkimusta. Huomattuaan, että hänen morsiamensa myy salaisuuksia liittoutuneille hän surmaa tämän. Viranomaiset salaavat asian. Rothe työskentelee sodan päätyttyä toisella nimellä pakolaisten lääkärinä. Nähdessään natsiupseerit, jotka olivat salanneet hänen rikoksensa, hän joutuu syyllisyydentunteiden valtaan sota-aikana tekemiensä rikosten vuoksi.


title: Kadotettu (vuoden 1951 elokuva)

text: Matti Rämö (Tv-maailma) mainitsee, että "Kadotettu" on elokuvahistorian vähemmän tunnettuja harvinaisuuksia parhaasta päästä: ”Lorre maalaa pienin elein moraalisen tyhjiön muotouvan.”


title: Kadotettu (vuoden 1951 elokuva)

text: Timo Peltonen (Helsingin Sanomat) toteaa, että ohjaajan ensikertalaisuus näkyy muun muassa takaumien ja nykyhetken yhteensopimattomuutena, runsaana replikointina ja niin edelleen, joskin hän puolustaa ohjaajaa sillä, että kuvauspäivinä ei aina ollut valmista käsikirjoitusta. Peltonen pitää kuitenkin elokuvan televisioesitystä ilahduttavana tapauksena, sillä elokuvassa risteävät amerikkalainen film noir ja sodan jälkeinen saksalainen Trümmer-film ('raunioelokuva').


title: Dariusz Wosz

text: Dariusz Wosz (s. 8. kesäkuuta 1969 Piekary Śląskie, Puola) on puolalais–saksalainen entinen jalkapalloilija ja nykyinen jalkapallovalmentaja.


title: Dariusz Wosz

text: Wosz syntyi Puolassa, mutta muutti jo lapsena perheineen Saksaan. Hän edusti suurimman osan urastaan saksalaista VfL Bochum 1848:aa, jossa hän pelasi yhteensä 346 sarjaottelua Saksan kahdella korkeimmalla sarjatasolla. Peliuransa päätyttyä Wosz jäi seuraan valmennustehtäviin.


title: Dariusz Wosz

text: Wosz pelasi Saksan demokraattisen tasavallan maajoukkueessa seitsemän A-maaottelua vuosina 1989–1990 ja Saksan maajoukkueessa 17 A-maaottelua vuosina 1997–2000. Hän edusti Saksaa EM-kilpailuissa 2000.


title: Dariusz Wosz

text: Saksan yhdistymisen jälkeen hän halusi edustaa Puolaa, mutta FIFA kieltäytyi.


title: Richard Parkes Bonington

text: Richard Parkes Bonington (25. lokakuuta 1802 Arnold, Nottinghamshire – 23. syyskuuta 1828 Lontoo) oli romanttista tyylisuuntaa edustanut brittiläinen taiteilija, joka tunnetaan maisema- ja historiamaalauksistaan. Pääosan urastaan Ranskassa luonut ja varhain kuollut Bonington muodostui hyvin vaikutusvaltaiseksi esikuvaksi ja hänen tyylinsä sai paljon jäljittelijöitä sekä Englannissa että Ranskassa.


title: Richard Parkes Bonington

text: Boningtonin isä oli Nottinghamin vankilan johtaja ja harrastelijamaalari. Perhe muutti Englannista tehtailijoiksi Ranskan Calais’hen vuonna 1817 Boningtonin ollessa 15-vuotias, ja seuraavana vuonna edelleen Pariisiin. Calais’ssa Boningtonin ensimmäinen taideopettaja oli Englannissa pitkään asunut Louis Francia, jolta hän oppi Thomas Girtinin edustaman englantilaisen vesivärimaalauksen perinteen sekä kiinnostuksen luontoon ja rannikkomaisemiin. Siirryttyään Pariisiin Bonington tutustui ranskalaiseen aloittelevaan taidemaalariin Eugène Delacroix’hon. Bonington pääsi vuonna 1819 opiskelijaksi École des Beaux-Arts -taideoppilaitokseen ja hänestä tuli Antoine-Jean Grosin yksityisoppilas. Hän harjaantui pian piirtämisen ja ulkoilmamaalauksen taidoissa. Bonington lähti Grosin ateljeesta vuonna 1822 ja oli koko lyhyen loppuelämänsä lähes jatkuvasti liikkeessä. Hänen vesivärityönsä herättivät huomiota Pariisissa ja vuosina 1821–1823 hän matkusteli tekemässä luonnoksia Normandiassa, Picardiessa ja Flanderissa. Hänen ensimmäinen näyttelynsä Pariisin salongissa oli vuonna 1822. Vuoden 1824 näyttelyssä, jossa oli esillä runsaasti englantilaisten taiteilijoiden töitä, Bonington voitti kultamitalin yhdessä John Constablen ja Copley Fieldingin kanssa. Bonington perehtyi seuraavaksi Constablen tuotantoon ja vuonna 1825 hän matkusti Lontooseen yhdessä Delacroix’n kanssa. Siellä Bonington otti vaikutteita John Turnerin tyylistä ja innostui muotiin nousseesta historiamaalauksesta.


title: Richard Parkes Bonington

text: Bonington palasi Englannista aluksi Pariisiin ja jakoi jonkin aikaa ateljeen Delacroix’n kanssa. He tuottivat tuona aikana samantapaisia töitä, joiden aiheet olivat usein itämaisia tai keskiaikaisia. Vuonna 1826 Bonington vieraili Venetsiassa. Hänen näyttelynsä Lontoossa vuosina 1826 ja 1828 saavuttivat suuren suosion. Hän kuitenkin kuoli pian tämän jälkeen keuhkotautiin vain 25-vuotiaana. Hänen ateljeensa oli viime vaiheessa Pariisissa, mutta hän kuoli ollessaan matkalla Lontoossa.


title: Richard Parkes Bonington

text: Bonington oli uuden romanttisen tyylin taitaja ja hän kehitti sekä vesiväri- että öljymaalauksen tekniikkaa. Myös värien käyttäjänä hän oli taitava. Hänen historia-aiheisten öljymaalaustensa on sanottu edustaneen uudenlaista synteesiä flaamilaisten ja venetsialaisten mestareiden tekniikoista. Tosin Boningtonin öljymaalausten on sanottu kalvenneen hänen vesiväritöidensä monipuolisuuden ja spontaaniuden rinnalla. Lisäksi hän kokeili uutta ilmaisumuotoa, litografiaa. Boningtonin vaikutus kuvataiteeseen varsinkin Englannissa ja Ranskassa muodostui suorastaan suhteettomaksi hänen lyhyeksi jääneeseen uraansa nähden. Monet ranskalaiset taiteilijat ottivat oppia Boningtonin maalausten taitavasta valon käytöstä. Delacroix, Theodore Gericault ja Eugène Isabey saivat innoitusta hänen vesiväritöidensä spontaaniudesta ja värien käytöstä.


title: Jyränkö (sanomalehti)

text: Jyränkö oli Heinolassa vuosina 1890–1901 ilmestynyt sanomalehti.


title: Jyränkö (sanomalehti)

text: Kirjakauppias A. Raution perustama "Jyränkö" oli Heinolan ensimmäinen sanomalehti. Kaupungin seminaarin opettajakunnan tukemana se oli linjaltaan kristillis-siveellinen, valistushenkinen ja suomenmielinen. Sortovuosina kenraalikuvernööri Bobrikov yllättäen lakkautti "Jyrängön" pysyvästi, jolloin Heinola jäi useiksi vuosiksi ilman sanomalehteä.


title: Jyränkö (sanomalehti)

text: Lehti ilmestyi aluksi kerran, vuodesta 1891 lähtien kahdesti ja vuodesta 1899 kolmesti viikossa. Sen levikki oli 1400 kappaletta vuonna 1897. Päätoimittajina ja vastaavina toimittajina työskentelivät D. K. Kröger (1890), O. A. Forsberg (1891), Joh. Walve (1891), K. E. Sonck (1892–1893), Kuuno A. Bäckman (1893–1894), K. K. B. Wickstrand (1894–1896) ja K. A. Järvi (1899).


title: Jyränkö (täsmennyssivu)

text: Jyränkö tarkoittaa seuraavia asioita:


title: Itä-Häme (1904–1906)

text: Itä-Häme oli Heinolassa vuosina 1904–1906 ilmestynyt sanomalehti.


title: Itä-Häme (1904–1906)

text: S. W. Cornér ja Kuuno Bäckman perustivat "Itä-Hämeen" vuonna 1901 lakanneen "Jyrängön" korvaajaksi. Sen linjana oli kristillisyys, isänmaallisuus ja edistyksellisyys. Vuonna 1906 "Itä-Häme" yhdistettiin vanhasuomalaiseen "Lahteen".


title: Itä-Häme (1904–1906)

text: Kahdesti viikossa ilmestyneen lehden levikki oli 1500 kappaletta vuonna 1906. Sen vastaavana toimittajana oli Kuuno A. Bäckman (Talvioja).


title: Perijanpiikkipyrstö

text: Perijanpiikkipyrstö ("Asthenes perijana") on orneeroiden heimoon kuuluva varpuslintu.


title: Perijanpiikkipyrstö

text: Perijanpiikkipyrstöä tavataan pienellä alueella Sierra de Periján vuoristossa Kolumbiassa ja Venezuelassa. Laji on vähenemässä elinympäristöjen tuhoutumisen vuoksi, ja se on luokiteltu erittäin uhanalaiseksi. Sen populaatioksi on arvioitu 250–999 yksilöä.


title: Butyrofenonit

text: Butyrofenonit ovat eräs kemiallinen lääkeaineryhmä. Ensimmäiset tähän ryhmään kuuluvat tuotteet, tulivat markkinoille vain vähää, eli joitakin vuosia klooripromatsiinia myöhemmin. Tämän lajin lääkkeillä on ollut lähinnä käyttöä skitsofrenian ja muiden psykoottisten sairauksien hoidossa. Samaten kehitysvammaisia ja autistisia on voitu tähän ryhmään kuuluvilla lääkeaineilla hoitaa. Ehdottomasti tunnetuin ja eniten käytetty butyrofenoni-pohjainen antipsykootti on haloperidoli: "Haldol", "Haloperin" ja "Serenase". Se kuuluu, niin kutsutuihin klassillisiin, eli 1. polven tyypillisiin neurolepteihin.


title: Butyrofenonit

text: Antipsykoottisessa hoitokäytännössä, ja lääkityskäytössä: usein puhutaan niin kutsutuista pieniannos-neurolepteista. Tämä johtuu siitä, että lääkeaineiden ekvivalenttinen teho tulee määritellä erikseen. Esimerkiksi 8 milligrammaa haloperidolia vuorokaudessa, on suhteellisen runsas annostus. 2 mg haloperidolia vastaa ekvivalenttisena arvona 100 mg klooripromatsiinia.


title: Butyrofenonit

text: Tämän lajin lääkeaineryhmän tuotteista, on ollut vain "droperidoli" yksinomaan anesteettiseen käyttöön ja siten vain sairaalan omaisiin laitosolosuhteisiin tarkoitettu. Hieman myöhempänä kehitettiin kombinaattivalmiste, joka oli soveltuva niin kutsuttuun neuroleptianalgesiaan. Siinä leikattavalle annetaan yhdessä, sekä neuroleptistä lääkettä että analgeettia. Täten aikaan saatava narkoosi aiheuttaa lähes täydellisen tunnottomuuden tilan. 1970-luvulla tätä narkoosin muotoa, suositeltiin etenkin heikkokuntoisille leikkauspotilaille.


title: Butyrofenonit

text: Butyrofenoneiden lääkitysvaikutus on jokseenkin fentiatsiineja vastaava. Indikaatiot eli hoitoaiheet sekä sivuvaikutuksetkin myötäilevät nekin fentiatsiineja.


title: Ruskopiikkipyrstö

text: Ruskopiikkipyrstö ("Asthenes fuliginosa") on orneeroiden heimoon kuuluva varpuslintu.


title: Ruskopiikkipyrstö

text: Ruskopiikkipyrstöä tavataan Ecuadorissa, Kolumbiassa, Perussa ja Venezuelassa. Lajia on kuvattu melko yleiseksi, ja se on luokiteltu elinvoimaiseksi.


title: Vilcabambanpiikkipyrstö

text: Vilcabambanpiikkipyrstö ("Asthenes vilcabambae") on orneeroiden heimoon kuuluva varpuslintu.


title: Vilcabambanpiikkipyrstö

text: Vilcabambanpiikkipyrstöä tavataan Perussa. Lajia on kuvattu melko yleiseksi, ja se on luokiteltu elinvoimaiseksi.


title: Okrapiikkipyrstö

text: Okrapiikkipyrstö ("Asthenes coryi") on orneeroiden heimoon kuuluva varpuslintu.


title: Okrapiikkipyrstö

text: Okrapiikkipyrstöä tavataan Venezuelassa. Lajia on kuvattu melko yleiseksi, ja se on luokiteltu elinvoimaiseksi.


title: Hiiripiikkipyrstö

text: Hiiripiikkipyrstö ("Asthenes griseomurina") on orneeroiden heimoon kuuluva varpuslintu.


title: Hiiripiikkipyrstö

text: Hiiripiikkipyrstöä tavataan Ecuadorissa ja Perussa. Lajia on kuvattu melko yleiseksi, ja se on luokiteltu elinvoimaiseksi.


title: Rillipiikkipyrstö

text: Rillipiikkipyrstö ("Asthenes palpebralis") on orneeroiden heimoon kuuluva varpuslintu.


title: Rillipiikkipyrstö

text: Rillipiikkipyrstöä tavataan Perussa. Laji saattaa olla suhteellisen yleinen, ja se on luokiteltu elinvoimaiseksi.


title: Punanpiikkipyrstö

text: Punanpiikkipyrstö ("Asthenes helleri") on orneeroiden heimoon kuuluva varpuslintu.


title: Punanpiikkipyrstö

text: Punanpiikkipyrstöä tavataan Boliviassa ja Perussa. Lajia on kuvattu melko yleiseksi, mutta sen arvellaan vähenevän metsänhakkuiden vuoksi, ja se on luokiteltu vaarantuneeksi.


title: Bolivianpiikkipyrstö

text: Bolivianpiikkipyrstö ("Asthenes harterti") on orneeroiden heimoon kuuluva varpuslintu.


title: Bolivianpiikkipyrstö

text: Bolivianpiikkipyrstöä tavataan Boliviassa. Lajia on kuvattu melko yleiseksi, ja se on luokiteltu elinvoimaiseksi.


title: Teurastamo 5 (elokuva)

text: Teurastamo 5 ("Slaughterhouse-Five") on yhdysvaltalainen elokuva jonka on ohjannut George Roy Hill. Sen ensi-ilta oli 1972. Elokuva perustuu Kurt Vonnegutin romaaniin "Teurastamo 5". Se on Hillin ensimmäinen kunnianhimoinen romaanifilmatisointi.


title: Teurastamo 5 (elokuva)

text: Elokuvan Dresdenin tapahtumat on kuvattu Prahassa, muuten elokuva on kuvattu Yhdysvalloissa Minnesotassa.


title: Teurastamo 5 (elokuva)

text:
Vonnegut kirjoitti pian elokuvan ensi-illan jälkeen teoksen "Between Time and Timbuktu" alkusanoissa:
"George Roy Hill ja Universal Pictures tekivät hienoa työtä, he siirsivät romaanini "Teurastamo 5" taitavasti valkokankaalle... kuolaan ja käkätän joka kerta kun katson elokuvan, sillä tunnen aivan samalla tavalla kuin kirjaa kirjoittaessani."


title: Teurastamo 5 (elokuva)

text: Elokuva noudattaa romaania esittäessään tarinan minä-muodossa Billy Pilgrimin (Sacks) kertomana, joka "irtautuu ajasta" ja kokee elämänsä tapahtumat näennäisen satunnaisessa järjestyksessä, myös ajan jonka hän viettää Tralfamadoren planeetalla. Erityiskorostusta ovat saaneet hänen kokemuksensa toisessa maailmansodassa ja Dresdenin pommituksissa, samoin aika jonka hän vietti toisen sotavangin Edgar Derbyn (Roche) ja psykopaatti Paul Lazzaron (Leibman) kanssa. Elokuvassa kuvataan myös hänen elämäänsä Valencian (Gans) puolisona ja lastensa Barbarn (Near) ja Robertin (King) isänä yltäkylläisyydessä monissa Vonnegutin kirjoissa esiintyvässä kuvitteellisessa Iliumin kaupungissa. Mukana on myös Pilgrimin isän "uppoa tai ui" -kohtaus. Tralfamadoren avaruuselämässä on mukana Hollywood-tähtönen Montana Wildhack (Perrine).


title: Teurastamo 5 (elokuva)

text: "Helsingin Sanomien" televisiosivulla vuonna 1981 Mikael Fränti piti George Roy Hillin filmatisointia liian uskollisena Vonnegutin romaanille, mistä aiheutuu kerrontaan mekaanisuutta ja tasapaksuutta. Parhaimmillaan elokuva on hänestä lopussa, missä Pilgrim matkaa povikuningattaren kanssa Trafalmadore-planeetalle. Vuoden 2014 televisioesityksen yhteydessä Pertti Avola toteaa, ettei elokuva "ole hullumpi Vonnegut-filmatisointi". Hänestä ohjaaja onnistuu ainakin pintapuolisesti Vonnegutin kirjan tunnelmia keskittymistä edellyttävässä elokuvassa. Pääosanäyttelijä Michael Sacksin uran hän sanoo alkaneen tässä hienosti, mutta näyttelijän vaipuneen sittemmin unohduksiin. "Video-oppaassa" vuodelta 1994 Kati Sinisalo moittii VHS-videojulkaisun kelvotonta suomennosta mutta antaa elokuvalle kolme tähteä viidestä, mikä vastaa sanallista arviota ”hyvä”.


title: Teurastamo 5 (elokuva)

text: Elokuva sai Cannesin elokuvajuhlilla 1972 tuomariston palkinnon. Se sai myös Hugo-palkinnon ja parhaan sci-fi-elokuvan Saturn-palkinnon. Hill ja Geller olivat kumpikin oman ammattikuntansa palkintoehdokkaina. Sacks oli ehdokkaana Golden Globen saajaksi.


title: Patrik Laine

text: Patrik Laine (s. 19. huhtikuuta 1998 Tampere) on suomalainen jääkiekkoilija, joka pelaa NHL-joukkue Winnipeg Jetsin organisaatiossa. Seura varasi hänet koko toisena pelaajana. Laine on pelipaikaltaan oikea laitahyökkääjä ja hän laukoo oikealta. Lainetta on pidetty ikäluokkansa yhtenä lupaavimmista pelaajista. Hänen lisäkseen yhtä pienellä numerolla NHL:ään on suomalaisista varattu vain Kari Lehtonen vuonna 2002 ja Aleksander Barkov vuonna 2013. Laine pelasi myös kaikkien aikojen nuorimpana suomalaispelaajana MM-kilpailuissa vuonna 2016, jolloin hän teki myös alle 18-vuotiaiden piste-ennätyksen tehoilla 7+5=12. Laine jakoi turnauksen maalipörssin voiton Ruotsin Gustav Nyquistin kanssa, ja hänet valittiin kaikkien aikojen nuorimpana pelaajana turnauksen arvokkaimmaksi pelaajaksi, parhaaksi hyökkääjäksi sekä tähdistökentälliseen.


title: Patrik Laine

text:
Laine aloitti jääkiekkoilun 4-vuotiaana Tampereen Ilveksessä, mutta vaihtoi sieltä pian Tapparaan. Hän pelasi 12-vuotiaaksi saakka myös maalivahtina. Kaudella 2012–2013 Laine oli seuran C-nuorten paras maalintekijä sekä SM-karsinnoissa että SM-sarjan runkosarjassa. Hän oli karsinnoissa myös Tapparan paras pistemies tehoilla 14+9=23. Noin puolet kaudestaan Laine pelasi B-nuorissa kaksi vuotta pääikäluokan pelaajia nuorempana lähes piste per peli -tahdilla. Kaudella 2013–2014 hän teki A-nuorissa 40 runkosarjaottelussa ikäisekseen hienot tehot 26+11=37, joilla 15-vuotias Laine oli Tapparan paras maalintekijä ja kolmanneksi paras pistemies. Hän sijoittui koko A-nuorten SM-liigan maalipörssissä viidenneksi. Laineesta tuli sarjan kaikkien aikojen eniten maaleja yhden kauden runkosarjassa tehnyt alle 16-vuotias pelaaja. Hän vahvisti kauden aikana myös Tapparan B-nuoria, mutta Laineen kausi päättyi lopulta ensimmäisen playoff-ottelun jälkeen polvivammaan, josta kuntoutuminen hänellä kesti lähes puoli vuotta.
Kesäkuussa 2014 Laine teki kolmivuotisen sopimuksen Tapparan SM-liigajoukkueen kanssa. Hän pelasi joukkueessa harjoituskaudella yhden ottelun. Laine pelasi Tapparassa ensimmäisen virallisen miesten sarjaottelunsa Mestarien liigassa 23. syyskuuta 2014 tšekkiläistä HC Třinecia vastaan. Liigadebyyttinsä Laine teki 27. syyskuuta 2014 Hämeenlinnan Pallokerhoa vastaan. Vain 16-vuotias Laine sai ottelussa jääaikaa 2.27 minuuttia. Hän teki ensimmäisen miesten sarjaottelumaalinsa Tapparassa 7. lokakuuta 2014 Mestarien liigassa HC Třinecia vastaan. Kaikkiaan Laine pelasi kauden 2014–2015 SM-liigassa kuusi runkosarjaottelua tehden yhden syöttöpisteen sekä kolme ottelua Mestarien liigassa tehden yhden maalin. Neljän ensimmäisen kauden jälkeen Laine oli edellä mainitun maalin myötä toiseksi nuorin maalinteossa onnistunut pelaaja CHL-liigan historiassa.


title: Patrik Laine

text: Laine pelasi kauden 2014–2015 suurimmaksi osaksi lainalla Mestis-joukkue Lempäälän Kisassa, jossa hän aloitti myös runkosarjan. Laine teki LeKissä 36 runkosarja- ja kahdessa pudotuspeliottelussa tehot 5+7=12. Hänen kautensa oli varsin vaikea ja epätasainen. Laine oli ajoittain kriittinen itselleen ja joukkuetoveri Jonatan Tanuksen mukaan hän saattoi huonoina päivinä kiroilla, hakata mailaa, mennä yksin istumaan penkin päähän ja kiukutella muulle joukkueelle. Pudotuspeleissä Laine putosi lopulta kokoonpanon ulkopuolelle ja hän pelasi vain kaksi ottelua. Samassa "Ilta-Sanomien" haastattelussa sekä Tanuksen että Tapparasta tutun joukkuetoveri Markus Kankaanperän mukaan Laine otti seuraavana kesänä valtavia harppauksia kehityksessään.


title: Patrik Laine

text: OHL-joukkue Sarnia Sting varasi Laineen 24. pelaajana CHL:n varaustilaisuudessa 2015, mutta hän kuitenkin jatkoi kaudella 2015–2016 uraansa Tapparassa. Laine teki liigauransa avausmaalin 19. syyskuuta 2015 ylivoimalla vieraissa Espoo Bluesia vastaan. Tämän jälkeen Laine onnistui maalinteossa myös kolmessa seuraavassa ottelussa. Liigauransa ensimmäisen hattutempun hän teki 23. tammikuuta 2016 paikallisvastustaja Tampereen Ilvestä vastaan. Laineen kolmas osuma ratkaisi Tapparalle 3–4-voiton jatkoajalla ajassa 64.38. Laineesta tuli 17 vuoden, yhdeksän kuukauden ja neljän päivän ikäisenä SM-liigan historian toiseksi nuorin kypärätempun tehnyt pelaaja. Ainoastaan Tuomo Ruutu on onnistunut kypärätempussa nuorempana HIFK:n paidassa kaudella 2000–2001. Laine teki varsinaisella SM-liigan tulokaskaudellaan runkosarjassa 46 ottelussa tehot 17+16=33, joilla hän voitti tulokkaiden piste- ja maalipörssin. Kahdeksassa CHL-ottelussa hän teki tehot 2+2=4.


title: Patrik Laine

text: Laine voitti SM-liigan kevään 2016 pudotuspelien maalipörssin kymmenellä osumallaan. Hän rikkoi liigan pudotuspelien tulokkaiden maaliennätyksen, joka oli kaudella 2007–2008 seitsemän maalia tehneen Oskar Osalan hallussa. Laineen maaleista kaksi oli voittomaaleja. Hän jakoi myös 15 tehopisteellään Tapparan sisäisen pistepörssin voiton Kristian Kuuselan kanssa. Laine pelasi suurimman osan kaudestaan joukkueen Jan-Mikael Järvisen johtamassa kakkosketjussa tasakentällisin pelatessa, mutta hänet nostettiin neljänteen finaaliotteluun Tapparan ykkösketjuun Laineelle ylivoimalta tuttujen ketjukavereiden Jani Lajusen ja Kristian Kuuselan rinnalle. Laine voitti Suomenmestaruuden, ja hänet palkittiin pudotuspelien parhaana pelaajana Jari Kurri -palkinnolla. Laineesta tuli liigahistorian nuorin palkinnon voittanut pelaaja. Lisäksi hänet palkittiin kauden päätyttyä SM-liigan parhaana tulokaspelaajana Jarmo Wasaman muistopalkinnolla.


title: Patrik Laine

text: Tammikuussa 2016 NHL:n kykyjenetsijätoimisto listasi Laineen Euroopassa pelaavista pelaajista sijalle 3. . Rankingissa hänen edellään olivat vain Auston Matthews ja Jesse Puljujärvi. Huhtikuun rankingissa Laine nousi toiselle sijalle Puljujärven ohi. Hänet varattiin lopulta Matthewsin jälkeen koko varaustilaisuuden toisena pelaajana Winnipeg Jetsiin. Laineesta tuli Kari Lehtosen ja Aleksander Barkovin ohella kaikkien aikojen pienimmällä numerolla NHL:ään varattu suomalaispelaaja. Vain reilu viikkoa myöhemmin hän teki Jetsin kanssa kolmivuotisen tulokassopimuksen. Laineen kausipalkka NHL:ssä on 3,755 miljoonaa dollaria, joka on maksimiarvo NHL:n tulokkaan sopimukselle. Hänen sopimuksessaan oli myös 2,65 miljoonan dollarin allekirjoitusbonus. Laineen farmipalkaksi puolestaan muodostui 70 000 dollaria kaudessa.


title: Patrik Laine

text: Laine otti paikan Winnipeg Jetsin NHL-vahvuudesta heti syksyn 2016 harjoitusleirin päätteeksi. Hän pelasi ensimmäinen NHL-ottelunsa kauden 2016–2017 avauskierroksella 13. lokakuuta 2016 Carolina Hurricanesia vastaan. Laine merkittiin Jetsin kolmosketjuun Mathieu Perreaultin ja Kyle Connorin viereen. Hän sai ottelussa jääaikaa 18.27 minuuttia. Laine teki Jetsin 5–4-jatkoaikavoittoon päättyneessä ottelussa myös NHL-uransa avausmaalin ylivoimalla sekä toimi kakkossyöttäjänä Blake Wheelerin tekemään 4–4-tasoitusmaaliin. Hänet valittiin ottelun kolmostähdeksi. Seuraavaan otteluun Laine nostettiin Jetsin ykkösketjuun Mark Scheifelen ja Blake Wheelerin rinnalle. Laine teki kauden neljännessä NHL-ottelussaan Toronto Maple Leafsia vastaan hattutempun tasoittaen pelin ja ratkaisten sen jatkoajalla Jetsin hyväksi. Hänestä tuli NHL:n kautta aikain toiseksi nuorin hattutempun tekijä. Toisen hattutemppunsa hän teki pari viikkoa myöhemmin 9. marraskuuta 2016 kotiottelussa Dallas Starsia vastaan ja sai ottelussa myös yhden syöttöpisteen.


title: Patrik Laine

text: Tammikuun seitsemäntenä päivänä Laine sai Jake McCabe'n taklauksen seurauksena aivotärähdyksen ottelussa Buffalo Sabresia vastaan. Laine oli loukkaantuneena sivussa hieman yli kaksi viikkoa, kunnes hän palasi pelaavaan kokoonpanoon 24. tammikuuta. Tammikuun alussa Laine valittiin un. Hän vastaanotti valinnan johdosta 212 500:n dollarin bonuksen, minkä myötä hänen ensimmäisen vuoden ansionsa NHL:ssä nousivat yli miljoonaan dollariin. 21. helmikuuta 2017 Laine teki Toronto Maple Leafsia vastaan kaksi maalia ja hänen maalimääränsä nousi 30:een. Laine rikkoi näin ollen Atlanta Thrashersin ja sitä vuonna 2011 seuranneen, nykyisen Winnipeg Jetsin seurahistorian tulokkaiden yhden kauden maaliennätyksen, joka oli Ilja Kovaltšukin nimissä kaudelta 2001–2002. Laine valittiin NHL:n helmikuun 2017 kuukauden tulokaspelaajaksi.


title: Patrik Laine

text: Kaikkiaan Laineen NHL:n tulokaskausi 2016–2017 toi hänelle 73 runkosarjaottelussa tehot 36+28=64, joilla Laine oli Winnipeg Jetsin paras maalintekijä ja jakoi sisäisen pistepörssin kolmannen sijan Nikolaj Ehlersin kanssa. Hän sijoittui koko NHL:n tulokkaiden piste- ja maalipörssissä toiseksi edellään vain Toronto Maple Leafsin Auston Matthews. Koko NHL:n maalipörssissä Laine sijoittui seitsemänneksi. Häntä enemmän maaleja suomalaistulokkaista on tehnyt vain koko liigan historian tulokkaiden maaliennätystä (76) hallussaan pitävä Teemu Selänne kaudella 1992–1993. Laine on myös 2000-luvun eniten tehopisteitä ja maaleja tehnyt suomalaistulokas. Hän on myös NHL:n eniten maaleja tehnyt 18-vuotias eurooppalaispelaaja ja viidenneksi eniten maaleja tehnyt 18-vuotias pelaaja. Laine oli kauden päätteeksi ehdolla NHL:n vuoden tulokkaalle myönnettävän Calder Memorial Trophyn voittajaksi, mutta palkinto meni lopulta kuitenkin Toronto Maple Leafsin Auston Matthewsille. Matthews sai palkintoäänestyksessä 164 ykkössijaa, mutta toiseksi sijoittunut Laine vain kolme. Hän sai kaudelta 1,8 miljoonan dollarin bonukset sijoituttuaan kymmenen parhaan joukkoon maalintekijätilastossa.


title: Patrik Laine

text: Kaudella 2017–2018 Laine rikkoi 40 maalin rajapyykin 68 runkosarjaottelussa. Näin ollen Laine on Jari Kurrin ja Teemu Selänteen jälkeen vasta kolmas suomalainen, joka on saavuttanut 40 maalin rajan yhdellä NHL-kaudella. NHL:n historiassa vain Jimmy Carson ja Dale Hawerchuk ovat tehneet alle 20-vuotiaana enemmän maaleja kuin Laine. Hänestä tuli myös ensimmäinen alle 20-vuotias eurooppalaispelaaja, joka rikkoi 70 pisteen (44+26) rajan yksittäisessä runkosarjassa. Hän teki kaudella 44 maalia ja sijoittui sillä maalintekijätilastossa toiseksi. Hän sai kaudelta 1,8 miljoonan dollarin bonukset sijoituttuaan kymmenen parhaan joukkoon maalintekijätilastossa.


Patrik Laine


title: Patrik Laine

text: Laine teki 24. marraskuuta 2018 ottelussa St. Louis Bluesia vastaan viisi maalia. Vain kaksi NHL-pelaajaa kauden 1997–98 jälkeen oli tehnyt viisi maalia yhdessä ottelussa ennen Lainetta. Laine teki 29. marraskuuta 2018 sadannen NHL-maalinsa ja hän on neljänneksi nuorin NHL-pelaaja kautta aikain joka on tehnyt 100 maalia. Hän tarvitsi siihen 179 NHL-ottelua. Samalla hän sai 212 500 dollarin bonuksen tehtyään kaudella vähintään 20 maalia.


title: Patrik Laine

text: Laine pelasi alle 18-vuotiaiden Ivan Hlinkan muistoturnauksessa vuonna 2014. Hänen turnauksensa päättyi kuitenkin kolmanteen otteluun Yhdysvaltoja vastaan Suomen joukkueen yhteisten sääntöjen ja käytöstapojen rikkomisen vuoksi. Tilanne johtui siitä, kun häntä ei peluutettu ottelun loppuhetkillä hakemaan tasoitusmaalia, kun Suomi lähti pelaamaan ilman maalivahtia. Laine hermostui päävalmentaja Mika Marttilalle huutelemalla hänelle törkeyksiä ja näyttämällä keskisormea eikä hän näin ollen päässyt pelaamaan enää sijoitusotteluissa.


title: Patrik Laine

text: Laine pelasi alle 18-vuotiaiden MM-kilpailuissa vuonna 2015, jolloin hän voitti hopeaa. Laine oli Suomen paras pistemies ja hän jakoi koko turnauksen maalipörssin voiton Yhdysvaltain Auston Matthewsin kanssa tehoilla 8+3=11. Hän jakoi myös Suomen sisäisen tehotilaston voiton Aleksi Saarelan kanssa lukemalla +6. Laine valittiin turnauksen tähdistökentälliseen, ja hänet palkittiin yhtenä Suomen kolmesta parhaasta pelaajasta.


title: Patrik Laine

text: Yhteensä Laine on pelannut 21 poikien maaottelua ja tehnyt niissä yhteensä 29 maalia. Hän on onnistunut maajoukkueissa viisi kertaa tekemään kypärätempun; kerran alle 16-vuotiaiden maajoukkuessa Saksaa vastaan sekä neljä kertaa alle 17-vuotiaiden maajoukkueessa 9. marraskuuta 2013 Tšekkiä, 26. joulukuuta 2013 Sveitsiä, 6. helmikuuta 2014 Yhdysvaltoja sekä 7. helmikuuta 2014 Ruotsia vastaan.


title: Patrik Laine

text: Laine pelasi alle 20-vuotiaiden MM-kilpailuissa vuonna 2016. Hän muodosti Jesse Puljujärven ja Sebastian Ahon kanssa PuLa-Aho-ketjun, joka muodosti koko turnauksen pistepörssin kärkikolmikon. Laine jakoi Yhdysvaltain Auston Matthewsin kanssa maalipörssin voiton ja sijoittui pistepörssissä kolmanneksi tehoilla 7+6=13. Hänet palkittiin sekä alkulohkossa Tšekkiä vastaan pelatun ottelun että seuraavaksi puolivälierissä Kanadaa vastaan pelatun ottelun jälkeen Suomen joukkueen ottelun parhaana pelaajana. Laine ratkaisi Kanadaa vastaan Suomelle välieräpaikan tehtyään kahden miehen ylivoimalla Suomen 6–5-voittomaalin. Hän teki ottelussa yhteensä tehot 2+1=3. Laine voitti maailmanmestaruuden, ja hänet valittiin tähdistökentälliseen sekä yhdeksi Suomen kolmesta parhaasta pelaajasta.


title: Patrik Laine

text: Yhteensä Laine on pelannut 14 nuorten maaottelua.


title: Patrik Laine

text: Laine teki miesten maajoukkuedebyytinsä 11. helmikuuta 2016 Euro Hockey Tourin kaksoismaaottelussa Örebrossa Ruotsia vastaan. 17-vuotias Laine merkittiin Suomen kolmosketjuun Mika Niemen ja toisen debytantin, alle 20-vuotiaiden MM-joukkueesta tutun ketjukaveri Sebastian Ahon viereen. Hän sai ottelussa joukkueen hyökkääjistä eniten peliaikaa.


title: Patrik Laine

text: Laine valittiin edustamaan Suomea vuoden 2016 maailmanmestaruuskilpailuihin, minkä myötä hänestä tuli kaikkien aikojen nuorin Suomen MM-jääkiekossa edustanut pelaaja. Alkulohkon debyytissään Laine teki kaksi maalia ja antoi yhden maaliin johtaneen syötön Valko-Venäjää vastaan. Hänestä tuli näin ollen nuorin maalin ja maalisyötön tehnyt suomalainen pelaaja MM-kilpailuissa. Hänet valittiin ottelussa myös Suomen joukkueen parhaimmaksi pelaajaksi. Laine teki MM-kisoissa myös toisessa ottelussaan, nyt Saksaa vastaan, kaksi maalia ja syötti yhden. Hän rikkoi samalla Jaromír Jágrin nimissä olleen U18-ikäisten MM-kilpailujen ennätyksen tehopisteissä. Laine teki turnauksessa kaikkiaan tehot 7+5=12, joilla hän jakoi koko turnauksen maalipörssin voiton Ruotsin Gustav Nyquistin kanssa ja Suomen sisäisen pistepörssin voiton Mikael Granlundin kanssa. Laine voitti hopeaa, ja hänet valittiin kaikkien aikojen nuorimpana pelaajana turnauksen arvokkaimmaksi pelaajaksi, parhaaksi hyökkääjäksi ja tähdistökentälliseen. "Laineen valinta historian nuorimpana jääkiekon MM-kisojen parhaaksi pelaajaksi" oli myös ehdolla Vuoden sykähdyttävimmäksi urheiluhetkeksi Suomen Urheilugaalassa.


title: Patrik Laine

text: 27. toukokuuta 2016, Laine nimettiin viimeisten pelaajien joukossa lopulliseen kokoonpanoon, joka edusti Suomea maailmancupissa 2016. Turnauksessa Laine pelasi kolme ottelua tekemättä kuitenkaan tehopisteitä.


title: Patrik Laine

text: Laineen selkein vahvuus on monien lähteiden mukaan hänen laukauksensa. Korkein mitattu Laineen laukauksen nopeus on 163,7 kilometriin tunnissa. Laine valittiin laukomaan vuonna 2017 n tarkkuuskilpailuun.


title: Patrik Laine

text: Stephen Valiquetten mukaan Laine pystyy viimeistelemään epätodennäköisistäkin maalintekopaikoista eli toisin sanoen hän kykenee laukauksellaan luomaan maaleja ja vastustajan kannalta vaarallisia tilanteita heikoiltakin alueilta. Laine itse perustelee tätä kahdella tekijällä. Hän kertoo, että osa ratkaisuista syntyy tuhansien aikaisemmin tehtyjen harjoitteiden kautta, minkä lisäksi hän opiskelee videoiden avulla, millaisella tekniikalla kannattaa laukoa missäkin tilanteessa.


title: Patrik Laine

text: Kiekollisen suoritusvarmuuden tilastointimenetelmiin erikoistunut Eero Mört laati tilastoja, kun Laine pelasi vielä SM-liigassa. Mörtin mukaan laukauksen tarkkuudessa oli parantamisen varaa, ja Laineen suurimmat haasteet olivat kiekon kuljettamisessa. "Urheilulehden" Ilkka Palomäen artikkelin mukaan Laineelle on tyypillistä se, että ”hän alkaa usein tehdä ikään kuin väkisin peliä kuljettamalla” eli toisin sanoen Laine ottaa suhteettoman suuria riskejä yrittäessään harhauttaa vastustajaa.


title: Patrik Laine

text: Laine pitää esikuvanaan venäläistä Aleksandr Ovetškinia, johon hänen pelityyliään on verrannut muun muassa kanadalaisen "The Sports Networkin" asiantuntija Craig Button. Sekä "Yleisradion" Matias Strozyk että Urheilulehden Samuel Savolainen ovat myös korostaneet Laineen asemaa ylivoiman maalintekijänä.


title: Patrik Laine

text: Laine asuu Winnipegissä äitinsä Tuija Laineen kanssa. Laine on seurustelellut vuoden 2016 kesästä saakka jääkiekkoa pelaavan ja Suomea tyttöjen maajoukuueessa edustaneen Sanna-Mari Kiukaksen kanssa.


title: Marko Meriläinen

text: Marko Meriläinen (s. 25. elokuuta 1966) on aktiiviuransa päättänyt suomalainen kestävyysjuoksija. Hän edusti koko uransa ajan Asikkalan Raikasta ja hänen valmentajanaan toimi Torsti Salmenniemi. Kalevan kisoista Meriläinen saavutti pronssia 5 000 metrin juoksussa vuonna 1994. Virallisissa kilpailuissa hän ei ole esiintynyt vuoden 1994 jälkeen.


title: Samuel Palmer

text: Samuel Palmer (27. tammikuuta 1805 Lontoo – 24. toukokuuta 1881 Redhill, Surrey) oli brittiläinen taidemaalari ja etsaaja, joka tunnetaan parhaiten visionäärisistä maisemamaalauksistaan. Vaikka niiden aiheet ovat perinteisiä maalaisaiheita, rikkaiden muotojen ja värien käyttö tekee niistä omaperäisiä. Palmer oli keskeinen henkilö englantilaisessa romantiikassa.


title: Samuel Palmer

text:
Palmerin isä oli kirjakauppias, joka kannusti häntä jo varhain suuntautumaan taiteilijaksi. Perhe oli alkujaan baptisteja, mutta Palmer omaksui myöhemmin eräänlaisen korkeakirkollisen anglikaanisen vakaumuksen ja kiinnostui samalla keskiajan taiteesta. Palmer sai jo vuonna 1819 esiteltyä joitain töitään Royal Academyssa, mutta tässä vaiheessa hän suosi vielä perinteistä tyyliä. Seuraavina vuosina hänen tyylinsä kuitenkin kehittyi visionääriseen, mystiseen ja uskonnolliseen suuntaan. Hän loi omaperäisen tyylin, jota on luonnehdittu primitiiviseksi. Muutokseen vaikutti luultavasti Palmerin tutustuminen taidemaalari John Linnelliin. Linnell esitteli Palmerin lokakuussa 1824 William Blakelle, josta tuli hänelle tärkein innoittaja. Palmer vaikuttui Blaken töiden itsenäisestä luonteesta ja mielikuvituksekkaasta kuvastosta, ja Blake kannusti Palmeria jatkamaan pidemmälle mystiikan suuntaan. Blaken vaikutus näkyy selvästi Palmerin vuosina 1824–1825 tekemässä maalauksessa "Pyhän perheen lepo" ja samoihin aikoihin valmistuneissa seepiapiirroksissa. Tosin Blakesta poiketen Palmer keskittyi tuotannossaan pääosin maisema-aiheisiin, ja ilmensi niissä melko viattomalla tavalla rakkauttaan luontoon vastakohtana Blaken teosten monitasoiselle ja usein ironiselle sanomalle. Palmerin suuria innoittajia olivat myös Jakob Böhmen, John Miltonin ja John Bunyanin kaltaiset uskonnolliset kirjailijat.
Vuosina 1826–1835 Palmer asui Shorehamin kylässä koillisessa Kentissä, mitä hän myöhemmin muisteli luovimpana kautenaan ja elämänsä onnellisimpana aikana. Hänen ympärilleen oli syntynyt nimellä ”Ancients” (muinaiset) tunnettu taiteilijaryhmä, jonka jäsenet halusivat hylätä nykyaikaisen yhteiskunnan etsiäkseen entisaikojen hengellisyyttä. Ryhmän muut tunnetut jäsenet olivat Edward Calvert, George Richmond ja Henry Walter. Tuona aikana Palmerin taide sai naturalistisempia piirteitä, mutta säilytti edelleen visionäärisen luonteensa. Hänen tuottoisin kautensa osui vuosiin 1827–1830. Palmer etääntyi kuitenkin vähitellen nuoruutensa uskonnollisesta kiihkosta ja samalla myös aiemmasta tyylistään. Hän tosin maalasi viimeisten Shorehamin vuosiensa aikana suurimmat ja runollisimmat maalaismaisemansa, mutta hänen työnsä ei saanut kriitikkojen tunnustusta ja vähitellen hän menetti kiinnostuksensa maalaiselämään Shorehamissa. Hän muutti vuonna 1835 takaisin Lontooseen. Hän teki myöhemmin vaelluksia Walesissa ja Italiassa, mutta ei tavoittanut enää nuoruutensa intoa.


title: Samuel Palmer

text: Palmer meni vuonna 1837 naimisiin Linnellin tyttären kanssa ja Italian-matkansa jälkeen hän asettui aloilleen. Nyt hän onnistui löytämään paremmin kriitikkoja ja taiteenostajia miellyttäneen tyylin ja siirtyi vuoden 1850 tienoilla tekemään etsauksia. Hän kävi enää vain noin kerran vuodessa tekemässä luonnoksia maaseudulla. Hänen myöhäiskautensa parhaana työnä pidetään kesken jäänyttä maisemataulujen sarjaa, joiden aiheena olivat Miltonin varhaiset runot. Toinen kesken jäänyt suurtyö oli Vergiliuksen "Bucolican" kääntäminen englanniksi ja kuvittaminen. Kuollessaan vuonna 1881 Palmer oli siihenastisen arvostuksensa huipulla. Myöhemmin suhtautuminen hänen taiteeseensa on vaihdellut, mutta 2000-luvulla kiinnostus hänen töihinsä on ollut jälleen lisääntymässä. Palmerin tyyliltään perinteisempää myöhäistuotantoa on perinteisesti pidetty merkkinä hänen taiteensa tason laskusta, mutta myöhemmin sitäkin on alettu arvostaa.


title: Kirjanmerkki

text: Kirjanmerkki on kirjan väliin laitettava ohut esine, joka näyttää aukeaman, mistä lukemista tulee seuraavalla lukukerralla jatkaa tai mihin kirjan kohtaan pitäisi muuten kiinnittää huomiota. Esimerkiksi virsikirjan kirjanmerkkiä siirretään hartaustilaisuudessa edellisen virren lopuksi seuraavaksi laulettavan virren alkukohtaan.


title: Kirjanmerkki

text: Monissa näyttävästi sidotuissa kirjoissa on selän sisään valmiiksi kiinnitetty kirjanmerkkinauha, jota voi helposti siirtää haluttujen sivujen väliin. Perinteinen irrallinen kirjanmerkki voi olla kaunis nauha tai kirjottu tai muuten koristeltu nahka- tai kangasliuska. Kirjanmerkkinä voi kuitenkin toimia muukin litteä ja ohut esine, kuten paperiliitin, Post-it-lappu, kirjan osto- tai lainauskuitti tai muu paperin tai kartonginpalanen. Erillisen kirjanmerkin sijaan kirjan sivun voi myös merkitä taittamalla sivun kulman niin sanotulle koirankorvalle eli hiirenkorvalle. Jos pitää kirjan paperipäällystä kirjan päällä lukiessaan, voi myös päällyksen etu- tai takaliepeen sujauttaa oikealle aukeamalle kirjanmerkiksi.


title: Kirjanmerkki

text: Jotkut kirjakaupat laittavat myymiensä kirjojen väliin liikkeen logolla ja tiedoilla varustetun kirjanmerkin. Kirjanmerkit ovat myös suosittuja lasten ja aikuisten askartelutöitä.


title: Kirjanmerkki

text: Vanhimmat säilyneet kirjanmerkit ovat peräisin 1500-luvun lopulta, muun muassa kuningatar Elisabet I:n kirjoista. Oma erillinen esinetyyppinsä, ja samalla keräilykohde, kirjanmerkistä alkoi tulla 1800-luvun puolivälissä, jolloin eräät kutomot Englannin Coventryssä alkoivat valmistaa niitä silkkinauhoistaan.


title: Markku Kyyrönen

text: Markku Juhani Kyyrönen (s. 31. toukokuuta 1969) on aktiiviuransa päättänyt suomalainen estejuoksija. Hän edusti urallaan Lahden Ahkeraa ja Turun Tovereita. Hänen valmentajanaan toimi Simo Kaukonen. Kalevan kisoista Kyyrönen saavutti 3 000 metrin estejuoksussa hopeaa vuonna 1994 ja pronssia 1993. Lisäksi hän saavutti viestijuoksun SM-kisoista kultaa 4 × 800 metrin viestijuoksussa vuonna 1993 sekä 4 × 1 500 metrin viestijuoksussa kaksi kultaa vuosina 1993 ja 1994 sekä hopeaa vuonna 1995. Sisäratojen SM-kisoista Kyyrönen saavutti hopeaa 3 000 metrin juoksussa vuonna 1995. Virallisissa kilpailuissa hän ei ole esiintynyt vuoden 2011 jälkeen.


title: Ari Vuorela

text: Ari Vuorela (s. 20. helmikuuta 1966) on aktiiviuransa päättänyt suomalainen estejuoksija. Urallaan hän edusti vuodesta 1985 lähtien Turun Weikkoja ja hänen valmentajinaan toimivat Allan Vuorela sekä Matti Hämäläinen. Kalevan kisoista Vuorela saavutti pronssia 3 000 metrin estejuoksussa vuonna 1994. Lisäksi hän saavutti viestijuoksun SM-kisoista 4 x 1 500 metrin viestijuoksussa kaksi kultaa vuosina 1991 ja 1992 sekä pronssia vuonna 1990. Virallisissa kilpailuissa hän ei ole esiintynyt vuoden 1999 jälkeen.


title: Uinnin maailmanmestaruuskilpailut 1982

text: Uinnin pitkän radan maailmanmestaruuskilpailut järjestettiin vuonna 1982 Ecuadorin Guayaquilissa 29. heinäkuuta – 8. elokuuta. Kilpailujen järjestäjänä toimi Kansainvälinen uimaliitto FINA. Kilpailulajeina olivat ratauinti, uimahypyt, taitouinti ja vesipallo.


title: Montreuil (Pas-de-Calais)

text: Montreuil, tai toisella nimellä Montreuil-sur-Mer, on kunta Pohjois-Ranskassa Pas-de-Calais’n departementissa. Se sijaitsee Canchejoen rannalla, noin 10 kilometriä Englannin kanaalista. Montreuil oli aikanaan kapetingien valtakunnan ainoa satamakaupunki. Se linnoitettiin keskiajalla vankaksi. Valleja on vahvistettu vuosisatojen saatossa. Linnoituksesta ovat vielä jäljellä vallit sekä vallihaudat sekä linnan kaksi suurta tornia.


title: Montreuil (Pas-de-Calais)

text: Victor Hugo teoksen Kurjat tapahtumista osa sijoittuu Montreuil-sur-Meriin.


title: Mette Finderup

text: Mette Finderup on tanskalainen kirjailija. Hän on kirjoittanut kirjasarjaa nimeltä Emmy. Sitä on julkaistu ainakin tyttökerhossa nimeltä Girl:it.


title: Marko Nikodijević

text: Marko Nikodijević (s. 4. tammikuuta 1980 Subotica, Serbian sosialistinen tasavalta, Jugoslavia) on serbialainen säveltäjä, joka on asunut Saksassa vuodesta 2003. Hän opiskeli Belgradissa sävellystä vuosina 1995–2003 Srđan Hofmanin ja Zoran Erićin johdolla. Hän sai lisäksi sävellysopetusta Marco Stroppalta Stuttgartissa vuosina 2003–05, ja Bernd Asmus opetti hänelle yksityisesti musiikin teoriaa vuosina 2008–09.


title: Marko Nikodijević

text: Nikodijević on saanut kolme palkintoa Internationale Gaudeamus Muziekweekin kilpailussa Amsterdamissa (2003, 2007, 2010), Brandenburgin biennaalin säveltäjäpalkinnon (2008) ja useita muita tunnustuksia. Hänen pääasiallinen kustantajansa on Internationale Musikverlage Hans Sikorski. Kamarimusiikilla on keskeinen osuus Nikodijevićin tuotannossa, mutta hän on säveltänyt lisäksi muun muassa teoksia sinfoniaorkesterille ja 6-kohtauksisen kamarioopperan "Vivier – Ein Nachtprotokoll" (2012–14).


title: Prokaiini

text: Prokaiini on aminoestereihin kuuluva puudutusaine. Prokaiiniin viitataan myös nimellä novokaiini. Prokaiinilla on kokaiinia muistuttava kemiallinen rakenne. Prokaiini syntetisoitiin vuonna 1905. Prokaiinia käytetään puudutusaineena intramuskulaaristen penisilliinirokotteiden yhteydessä ja puudutusaineena hammaslääketieteessä. Prokaiini on hidas ja lyhytvaikutteinen puudutusaine. Suomessa esteripuudutteita käytetään ainoastaan pintapuudutuksissa.


title: Tome Mančev

text: Tome Mančev (s. 1950 Gevgelija) on makedonialainen säveltäjä. Hän opiskeli Pyhän Kyrilloksen ja Pyhän Metodioksen yliopistossa Skopjessa, jossa hänen aineinaan olivat aluksi musiikin teoria ja pedagogiikka, sitten sävellys Vlastimir Nikolovskin johdolla. Myöhemmin hän opiskeli sävellystä myös Prahan esittävien taiteiden akatemiassa Josef Ceremugan ja Jiří Dvořáčekin johdolla sekä orkestraatiota Sofian kansallisessa musiikkiakatemiassa, josta hän sai musiikin tohtorin arvonsa.


title: Tome Mančev

text: Mančev on opettanut vuodesta 1990 lähtien sävellystä, instrumentaatiota, ja orkestraatiota Pyhän Kyrilloksen ja Pyhän Metodioksen yliopistossa, jossa hänestä tuli sävellyksen professori vuonna 2000.


title: Tome Mančev

text: Mančev on saanut useita palkintoja ja tunnustuksia. Hän sai kahdesti kolmannen palkinnon kuoromusiikin TEHO-kilpailussa Tetovossa (1978, 1990). Makedonian säveltäjäliitto myönsi hänelle kolmesti Panče Pešev -palkinnon (1989, 1995, 2002). Mančevin palkittuja teoksia ovat kuoroteokset "Harvester" ja "War" sekä orkesteriteokset "2. sinfonia" ("Paganophony"), "Old Song" ja "Exodus". Toisessa sinfoniassa on myös osuus baritonille. Lisäksi Mančevin neljännessä sinfoniassa ("Requiem") ovat mukana osuudet sopraanolle ja puhujalle.


title: Ítróttarfelag Fuglafjarðar

text: Ítróttarfelag Fuglafjarðar (lyh. ÍF, kansainvälisesti myös ÍF Fuglafjørður) on färsaarelainen jalkapalloseura, jonka edustusjoukkue pelaa Färsaarten korkeimmalla sarjatasolla Effodeildinissä. Seuran kotikenttä on Fløtugerði Fuglafjørðurissa, Eysturoyn saarella.


title: Ítróttarfelag Fuglafjarðar

text: ÍF perustettiin 25. maaliskuuta 1946. Se on voittanut Färsaarten-mestaruuden kerran, vuonna 1979. Färsaarten cupin loppuotteluun ÍF on yltänyt kuudesti ja hävinnyt joka kerta. 2010-luvulla seura on ollut mukana Eurooppa-liigan karsinnoissa.


title: Ítróttarfelag Fuglafjarðar

text: Tunnettu ÍF:ää edustanut pelaaja on Färsaarten maajoukkueen pitkäaikainen maalivahti Jákup Mikkelsen.


title: Soukon kaivos

text: Soukon grafiittikaivos sijaitsi Tyrväällä Soukon kylässä Perttulan talon alueella ja se oli toiminnassa 1900-luvun alusta aina vuoteen 1923 saakka. Kaivoksesta louhittiin 500 tonnia grafiittimalmia jonka keskipitoisuus oli 50%. Kaivoksen omisti agronomi Väinö Selander joka myi 1919 puolet kaivoksesta "Grafit"-yhtiölle. Yhtiö lopetti toimintansa 1923.


title: Soukon kaivos

text: Entisellä kaivosalueella on näkyvissä kaivosratalinja ja pari isompaa louhintakuoppaa joista molemmista lähtee tunneli. Perimätiedon mukaan kaivosalueella olisi myös kymmeniä metrejä pitkä kaivostunneli ja tunneleita saattaa olla myös vieressä olevan Rautaveden järven alla. Kaivoksesta louhittu malmi ns. soukonkivi kuljetettiin vesitse luultavasti Karkun rautatieasemalle edelleen kuljetettavaksi. 1980-luvun lopulla alueelta löydettiin koeporauksissa nikkeliesiintymä.


title: Marcin Łukaszewski

text: Marcin Łukaszewski (s. 20. marraskuuta 1972 Częstochowa) on puolalainen säveltäjä, musiikkitieteilijä ja pianisti. Hänen isänsä oli säveltäjä Wojciech Łukaszewski ja myös hänen veljensä Paweł Łukaszewski on säveltäjä.


title: Marcin Łukaszewski

text: Łukaszewski on säveltäjänä lähinnä itseoppinut. Hän sai Varsovan Fryderyk Chopin -musiikkiyliopistosta diplomit pianonsoitossa (1998) ja musiikin teoriassa (2000). Hän on saanut säveltäjänä toisen palkinnon Varsovan Feliks Nowowiejski -kilpailussa teoksesta "Prologue and Fugue" vuonna 1996. Hän sai lisäksi pianistina Fryderyk 2002 -palkinnon Piotr Perkowskin pianoteosten levytyksestä vuonna 2003. Vuonna 2003 hän sai toisenkin palkinnon, Mater Verbin, kirjoituksistaan hengellisestä musiikista. Łukaszewskin sävellyksiä on esitetty Puolan lisäksi monissa muissa Euroopan maissa, Kanadassa ja Yhdysvalloissa.


title: Marcin Łukaszewski

text: Łukaszewski on pianistina tulkinnut omien teostensa ohella muun muassa Johannes Brahmsin ja Frédéric Chopinin musiikkia. Hän on opettanut musiikkitiedettä ja pianonsoittoa Varsovan kardinaali Stefan Wyszyński -yliopistossa vuodesta 1996. Hän on kirjoittanut runsaasti puolalaisesta musiikista.


title: Eileen Ford

text: Eileen Ford (25. maaliskuuta 1922 – 9. heinäkuuta 2014) oli yhdysvaltalainen Ford-mallitoimiston perustaja.


title: Eileen Ford

text: Eileen Ford perusti toimiston toisen maailmansodan jälkeen yhdessä miehensä Jerry Fordin kanssa. Jo 1940-luvun loppuun mennessä Ford Models -toimisto oli kasvanut yhdeksi Yhdysvaltojen suurimmista. Parhaimmillaan 1960-luvulla Fordille työskenteli lähes 250 mallia, ja toimiston markkinaosuuden mallivälityksessä arveltiin olleen 70 prosenttia New Yorkissa ja 30 prosenttia maailmanlaajuisesti.


title: Eileen Ford

text: Ford nykyaikaisti mallialaa, ja hänen ansiostaan alalle syntyi supertähtiä. Hänen toimistostaan lähtivät uralle muiden muassa Candice Bergen, Lauren Hutton ja Jane Fonda.


title: Eileen Ford

text: Eileen Ford etsi uusia malleja ympäri maailmaa myös kilpailujen kautta. Tutustuttuaan Jane ja Aatos Erkkoon hän kävi Suomessa tuomaroimassa "Me Naiset" -lehden valokuvamallikilpailuja. Ensimmäisen vuonna 1962 järjestetyn kilpailun kautta pääsi Fordin toimiston malliksi kauhavalainen Hellevi Keko.


title: Eileen Ford

text: Ford oli äitinsä puolelta suomalaista Laineen sukua: isoisä oli lähtenyt jostakin Suomen rannikkokaupungista Amerikkaan purjeentekoa oppimaan ja nainut siellä irlantilaissukuisen tytön.


title: Eileen Ford

text: Eileen Ford kuoli 92-vuotiaana 9. heinäkuuta 2014.


title: Barbour

text: Barbour voi tarkoittaa:


title: Sylvain Legwinski

text: Sylvain Legwinski (s. 10. kesäkuuta 1973 Clermont-Ferrand, Ranska) on ranskalainen entinen jalkapalloilija ja nykyinen jalkapallovalmentaja.


title: Sylvain Legwinski

text: Legwinski edusti ammattilaisurallaan Ranskan sarjoissa pelaavia Monacoa ja Bordeaux'tä sekä englantilaisia Fulhamia ja Ipswich Townia.


title: Fred Grim

text: Johann Georg Friedrich "Fred" Grim (s. 17. elokuuta 1965 Amsterdam, Alankomaat) on alankomaalainen entinen jalkapallomaalivahti ja nykyinen jalkapallovalmentaja.


title: Fred Grim

text: Grim voitti Mestarien liigan AFC Ajaxissa kaudella 1994–1995.


title: Parker (hahmo)

text: Parker on häikäilemätön rikollinen, jonka loi Donald E. Westlake salanimellä Richard Stark kirjoitetuissa tarinoissa. Westlake kirjoitti kaikkiaan 28 tarinaa salanimellään ja Parker esiintyy niistä 24:ssa.


title: Parker (hahmo)

text: Kirjoissa Parker on häikäilemätön ammattirikollinen, jonka tärkeimmät luonteenpiirteet ovat tehokkuus ja ammattimaisuus. Parker on kylmä ja järjestelmällinen eikä epäröi tappaa saadakseen haluamansa. Hänellä on kuitenkin erittäin vahva kunniantunto, jonka takia hän ei koskaan petä rikollistovereitaan, joiden kanssa tekee keikkaa, paitsi jos joku pettää hänet, jolloin hän kostaa keinolla millä hyvänsä. Parkerin etunimeä ei koskaan mainita, eikä hänen taustastaan kerrota mitään. Nimi "Parker" voi olla itsekin tekaistu nimi.


title: Parker (hahmo)

text: Ensimmäinen Parker-kirja oli "The Hunter" (1962) (suom. "Pankaa Parker lautoihin", 1973), josta on kaksi filmitulkintaa Tappajan jäljet (Point Blank, 1967) ja Payback – tilinteko (1999).


title: Parker (hahmo)

text: Parkeria ovat esittäneet elokuvissa muun muassa


title: Vladimir Borovikovski

text: Vladimir Lukitš Borovikovsky (, ; 4. elokuuta 1757 Myrhorod – 18. huhtikuuta 1825 Pietari) oli ukrainalaissyntyinen venäläinen taidemaalari, joka hallitsi Venäjän muotokuvamaalausta 1700-luvun ja 1800-luvun vaihteessa.


title: Vladimir Borovikovski

text: Vladimir Borovikovski syntyi nimellä Vоlоdymyr Borovyk Myrhorodissa nykyisessä Ukrainassa 24. heinäkuuta 1757 (vanhaa lukua). Hänen isänsä Luka Borovyk oli ukrainalainen kasakka ja amatööri-ikonimaalari. Perhetradition mukaisesti kaikki neljä Borovykin poikaa palvelivat Myrhorodin rykmentissä, mutta Volodymyr vetäytyi sieltä aikaisin omistautuakseen maalaamiselle – etupäässä ikonimaalaukselle paikallisten kirkkojen tarpeisiin.


title: Vladimir Borovikovski

text: Borovikovski olisi elänyt loppuelämänsä provinssikaupungin amatöörimaalarina, ellei olisi tapahtunut jotain odottamatonta. Hänen ystävänsä Vasili Kapnist oli valmistelemassa keisarinna Katariina Suuren ylläpitoa Krementšukissa tämän ollessa matkalla hiljattain valloitetulla Krimin niemimaalla. Kapnist pyysi Borovikovskia maalaamaan kaksi allegorista maalausta (toisessa Pietari Suuri ja Katariina Suuri esitettiin talonpoikina kylvämässä siemeniä, toisessa Katariina Suuri Minervana) koristamaan huoneita. Maalaukset miellyttivät keisarinnaa niin, että tämä pyysi taiteilijaa muuttamaan Pietariin.


title: Vladimir Borovikovski

text: Vuoden 1788 syyskuun jälkeen Borovikovski asui Pietarissa, jossa hän vaihtoi kasakkataustaisen sukunimensä aristokraattisemman kuuloiseksi Borovikovskiksi. Ensimmäiset kymmenen vuottaan Pietarissa hän asui runoilija, arkkitehti, muusikko ja taideteoreetikko ruhtinas Nikolai Lvovin talossa. Tämän ideat vaikuttivat voimakkaasti Borovikovskin taiteeseen. 30-vuotiaana hän oli liian vanha opiskelemaan Pietarin taideakatemiassa, joten hän otti yksityistunteja Dmitri Levitskiltä ja myöhemmin itävaltalaiselta maalarilta Johann Baptist Lampilta.


title: Vladimir Borovikovski

text: Vuonna 1795 hänet nimitettiin akateemikoksi. Hänestä tuli suosittu muotokuvamaalari ja hän teki elämänsä aikana melkein 500 muotokuvaa, joista 400 on säästynyt 2000-luvulle. Hänellä oli oma ateljee ja usein avustajat maalasivat muotokuvien vähemmän tärkeät osat. Hänen malleinaan oli keisarillisen perheen jäseniä, hovimiehiä, kenraaleja, useita aristokraatteja ja Venäjän taide- ja kirjallisuuselämän henkilöitä. Useat hänen töistään ovat tyyliltään intiimejä.


title: Vladimir Borovikovski

text: Kuuluisimmat teokset ovat:


title: Vladimir Borovikovski

text: Borovikovski ei koskaan opettanut, mutta hänen luonaan asui oppilaita. Heidän joukossaan oli Aleksei Venetsianov ja Ivan Bugajevski-Blagodarnyi, joka maalasi ainoan säästyneen muotokuvan Vladimir Borovikovskista.


title: Vladimir Borovikovski

text: Vuoden 1819 jälkeen Borovikovskista tuli vapaamuurari, loosin "Kuoleva sfinksin" jäsen. Tähän aikaan hän maalasi etupäässä ikoneja, mukaan lukien Smolenskin hautausmaan kirkon ikonostaasin ja joitain Pietarin Kazanin katedraalin ikoneja.


title: Vladimir Borovikovski

text: Huhtikuun 6. päivä (vanhaa lukua) vuonna 1825 Borovikovski kuoli yllättäen sydänkohtaukseen ja hänet haudattiin Aleksanteri Nevskin luostarin Lasaruksen hautausmaalle Pietariin.


title: M/S Spirit of Britain

text: M/S Spirit of Britain on vuonna 2011 valmistunut autolautta, joka kulkee Englannin kanaalissa Doverin ja Calais’n välillä. Alus on rakennettu STX Finlandin Rauman telakalla ja sen operaattori on brittiläinen P&O Ferries.


title: M/S Spirit of Britain

text: Spirit of Britain ja vuotta myöhemmin liikenteeseen tullut sisaralus M/S Spirit of France olivat valmistuessaan suurimpia Englannin kanaalissa liikennöiviä autolauttoja. Alus on myös kaksi kertaa suurempi kuin aikaisemmin reitillä kulkenut P&O:n autolautta M/S Pride of Dover. Spirit of Britainin nimeksi piti alun perin tulla Olympic Spirit, mutta nimeä muutettiin mahdollisten oikeustoimien välttämiseksi Lontoon kesäolympialaisten järjestelykomitean rekisteröityä itselleen erilaisia olympia-aiheisia nimiä.


title: M/S Spirit of France

text: M/S Spirit of France on vuonna 2012 valmistunut autolautta, joka kulkee Englannin kanaalissa reittiä Dover–Calais. Alus on rakennettu STX Finlandin Rauman telakalla ja sen operaattori on brittiläinen P&O Ferries.


title: M/S Spirit of France

text: Alus korvasi aikaisemmin reitillä kulkeneen M/S Pride of Calais’n. Spirit of France ja vuotta aikaisemmin liikenteeseen tullut sisaralus M/S Spirit of Britain olivat valmistuessaan suurimpia Englannin kanaalissa liikennöiviä autolauttoja. Aluksen nimeksi piti alun perin tulla Olympic Pride, mutta nimeä muutettiin mahdollisten oikeustoimien välttämiseksi Lontoon kesäolympialaisten järjestelykomitean rekisteröityä itselleen erilaisia olympia-aiheisia nimiä.


title: S. A. Agulhas II

text: S. A. Agulhas II on vuonna 2012 valmistunut eteläafrikkalainen antarktiselle alueelle tarkoitettu tutkimus- ja tukialus. Se rakennettiin STX Finlandin Rauman telakalla ja laivaa voidaan käyttää myös jäänmurtajana. Alus on nimetty Etelä-Afrikan eteläisimmän pisteen, Agulhasin niemen mukaan.


title: S. A. Agulhas II

text: Etelä-Afrikan ympäristöministeriön omistama S. A. Agulhas II toimii tuki- ja huoltoaluksena maan Etelämantereella sekä Goughin ja Marionin saarilla sijaitseville tutkimusasemille. Aluksella on myös valmius tehdä omia meritieteellisiä ja merenpohjan geologisia tutkimuksia, lisäksi laivalla suoritetaan mittauksia Etelä-Afrikan meteorologian laitokselle. S. A. Agulhas II on jäävahvistettu ja kuuluu jääluokkaan PC-5. Aluksen edeltäjä S. A. Agulhas I oli rakennettu Japanissa ja se palveli Etelä-Afrikan ympäristöministeriötä 34 vuoden ajan.


title: S. A. Agulhas II

text: Laivan rakentaminen kesti Raumalla 18 kuukautta ja se luovutettiin tilaajalleen huhtikuussa 2012. S. A. Agulhas II on omistettu vuonna 2008 kuolleen eteläafrikkalaisen laulajan ja ihmioikeusaktivistin Miriam Makeban muistolle. Hänen nimensä on myös maalattu aluksen kylkeen. Laivassa on helikopterikansi sekä hangaari kahdelle Atlas Oryx tai SA 330 Puma -helikopterille. Laboratorioita on yhteensä 14, joista kahdeksan on kiinteää ja kuusi siirreltävää kontteihin sijoitettua. Lastia alukseen mahtuu 4 000 m³.


title: Colorado-luokka

text: Colorado-luokka oli Yhdysvaltain laivaston ensimmäisen maailmansodan jälkeen valmistettu neljän aluksen taistelulaivaluokka, josta rakennettiin valmiiksi kolme alusta. Neljännen eli yli 75-prosenttisesti valmiin "USS Washingtonin" rakennus keskeytettiin vuoden 1922 Washingtonin laivastosopimuksen astuessa voimaan. Luokan alukset olivat laivaston viimeisiä ja raskaimpia taistelulaivoja, kunnes North Carolina -luokan alukset saatiin palvelukseen toisen maailmansodan alla.


title: Colorado-luokka

text: Lukuun ottamatta uusia kuudentoista tuuman tykkejä, luokan alukset olivat lähes toisinto edeltäneestä Tennessee-luokasta. Järeämmät tykit otettiin käyttöön keisarillisen Japanin laivaston Nagato-luokan myötä, koska senkin aseistuksena oli kahdeksan kuusitoistatuumaista tykkiä. Luokka oli viimeinen Yhdysvaltain laivaston taistelulaivaluokka, jossa oli neljä kaksiputkista raskasta tykkitornia.


title: Colorado-luokka

text: Valmistuneet alukset osallistuivat toiseen maailmansotaan. "Maryland" ja "West Virginia" olivat Japanin hyökätessä Pearl Harborin satamassa, jolloin "West Virginia" upposi satama-altaaseen ja "Maryland" sai vähäisiä vaurioita. Uponnut alus nostettiin ja korjattiin. Alukset osallistuivat lokakuussa 1944 Surigaonsalmen taisteluun, jota pidetään viimeisenä taistelulaivojen tykein käymänä taisteluna. Pian sodan päätyttyä alukset siirrettiin reserviin ja ne romutettiin 1950-luvun lopulla.


title: Cesiumhydroksidi

text: Cesiumhydroksidi (CsOH) on cesium- ja hydroksidi-ionien muodostama epäorgaaninen ioniyhdiste. Ainetta voidaan käyttää katalyyttinä orgaanisen kemian synteeseissä ja paristoissa.


title: Cesiumhydroksidi

text: Cesiumhydroksidi on huoneenlämpötilassa värittömiä tai kellertäviä hygroskooppisia kiteitä. Yhdiste on yksi voimakkaimmista tunnetuista emäksistä. Cesiumhydroksidi liukenee erittäin hyvin veteen ja vesiliuokset ovat voimakkaasti emäksisiä ja kykenevät liuottamaan lukuisia metalleja, kuten nikkeliä ja hopeaa. Kidevedettömän cesiumhydroksidin lisäksi tunnetaan myös kidevedellinen monohydraatti (CsOH·HO). Kidevesi poistuu kiderakenteesta kuumennettaessa yhdistettä alennetussa paineessa 400 °C:n lämpötilaan.


title: Cesiumhydroksidi

text: Cesiumhydroksidiliuoksia muodostuu metallisen cesiumin reagoidessa veden kanssa. Tyypillisesti sitä valmistetaan kuitenkin elektrolysoimalla cesiumkloridin vesiliuosta tai cesiumsulfaatin ja bariumhydroksidin tai kalsiumhydroksidin välisellä reaktiolla, jolloin saostuu veteen niukkaliukoinen barium- tai kalsiumsulfaatti ja muodostuu cesiumhydroksidiliuos.


title: Cesiumhydroksidi

text: Cesiumhydroksidista voidaan valmistaa metallista cesiumia pelkistämällä magnesiumin avulla. Muita yhdisteen käyttökohtaita ovat voimakkaana emäksenä toimiminen orgaanisen kemian synteeseissä, joissa cesiumhydroksidia voidaan käyttää muun muassa rasvahappojen esterien, polyolien valmistuksessa ja siloksaanien polymeroitumiskatalyyttinä. Sitä voidaan käyttää myös elektrolyyttinä alkaliparistoissa ja se on erityisen tehokas kylmissä lämpötiloissa ja sulana rikin poistoon öljynjalostusteollisuuden tuotteista.


title: Rakkautensa uhri

text: Rakkautensa uhri on Kalle Rounin ja Martin Söderhjelmin ohjaama yhteiskunnallinen elokuva vuodelta 1945. Se perustuu Erik Dahlbergin käsikirjoitukseen. Elokuva ei ole säilynyt.


title: Rakkautensa uhri

text: Elokuvan ensi-ilta oli 11. helmikuuta 1945 Helsingissä Savoyssa ja Tuulensuussa. Levityskopioita arvioidaan olleen viisi, mutta tiettävästi yhtään ei ole säilynyt, kuten ei myöskään negatiiveja, eikä Kavin arkistossa ole myöskään käsikirjoitusta. Huonosti menestynyt elokuva oli tuotantoyhtiön viimeinen, vaikka julkaistuissa suunnitelmissa oli kaksi elokuvaa.


title: Rakkautensa uhri

text: Elokuva on valistuselokuva, jonka aiheena oli vapaista suhteista aiheutuva sukupuolitautitartunnan vaara. Se oli vuosina 1945–1947 valmistuneista ”kuppafilmeiksi” sanotuista elokuvista ensimmäinen. Elokuvantekoa aloitettaessa ohjaajana oli Kalle Rouni, mutta Jäger otti pian hänen tilalleen kirjailija Martin Söderhjelmin, eikä Rounia mainita käsiohjelmassa. Samoin kuvaajia ehti olla ainakin kolme. Elokuvan valmistumisella tuli kiire, ja viimeisiä kopioita tehtiin vielä, kun esitys oli alkanut, ja ääni oli väärinpäin. Tarkastamo leikkasi tanssikohtauksesta pois 60 metriä eli parin minuutin verran.


title: Rakkautensa uhri

text: Tarinassa kolme nuorta, Helka, Marja ja Toini aloittavat sairaanhoitoopiskelun. He ovat taustaltaan erilaisia, ja kaikista ei ole sairaanhoitajiksi. Toini erotetaan, Marja saa kupan, Helkalla on vaikeuksia sopeutua sääntöihin.


title: Rakkautensa uhri

text: Aikalaisarvioita oli vähän eikä kovin kehuvia. Jäger-filmi sai kiitosta rohkeudesta elokuvan laskemisessa markkinoille, mutta esimerkiksi A-L. S. (Uusi Suomi) piti sitä ”alkeellisimpana, mitä voi ajatella”. Paula Talaskivi (Helsingin Sanomat) oli samalla kannalla ja huomautti vielä teknisistä puutteista: kuva on sumea, ääni katkeaa. Teknisestä ala-arvoisuudesta huomautti myös Toini Aaltonen (Suomen Sosialidemokraatti). Aaltosen mukaan elokuva on puolivillainen ja naiivi, ja hän huomauttaa: ”Pitkät suutelukohtaukset, joissa ilmeisesti kasvatustarkoituksessa (!) esitetään ainakin kaksikymmentä eri suutelutapaa, saavat yleisön lopuksi nauramaan.” Hans Kutter (Hufvudstadsbladet) kirjoittaa ohjaajasta, suomenruotsalaisesta kirjailijasta Martin Söderhjelmistä: ”hän on edelleen merkittävämpi kaunokirjailijana kuin elokuvamiehenä” ja ihmettelee minne Blomberg on piilottanut lahjansa. Poikkeus kriitikoista on Leo Schulgin (Ilta-Sanomat), jonka mielestä ”elokuva on valmistettu poikkeuksellisen luistavasti ja tasaisesti. - - Aihe on valittu ja toteutettu rohkeasti”. Myös näyttelijät saavat häneltä runsaat kiitokset.


title: Levysienet

text: Levysienet ("Helotiales") on morfologisesti epäyhtenäinen kotelosienilahko, johon kuuluvat tunnetuista lajeista nykykäsityksen (2013) mukaan muun muassa harmaahome ("Botrytis cinerea"), rustonupikka ("Leotia lubrica"), omenanmuumiosieni ("Monilinia fructigena") ja homepahkasieni ("Sclerotinia sclerotiorum") sekä mahdollisesti myös esimerkiksi keltalapakka. Osasta mainituja sienilajeja on aiemmin käytetty muun muassa nimitystä vaillinaissienet ("Fungi imperfecti"), joka tarkoittaa sitä, että kyseessä on ollut elinkierroltaan puutteellisesti tunnettujen sienilajien suvuttomia vaiheita.


title: USS Palmer

text: USS Palmer (runkonumero DD-161 ja DMS-5) oli Yhdysvaltain laivaston Wickes-luokan hävittäjä, joka valmistui pian ensimmäisen maailmansodan päätyttyä. Alus muutettiin miinanraivaajaksi, jolloin sen runkonumeroksi tuli DMS-5


title: USS Palmer

text: Yhdysvaltain laivasto tilasi aluksen Quincystä Massachusettsista Fore River Shipbuilding Companyltä. Sen köli laskettiin 29. toukokuuta 1918 nimettömänä hävittäjä No. 161:nä. Laivastoesikunnan 1. elokuuta 1918 päivätyllä käskyllä alus nimettiin "USS Palmeriksi" ja alus laskettiin vesille 18. elokuuta kumminaan Robert C. Hilliardin puoliso. Alus otettiin palvelukseen 22. marraskuuta ensimmäisenä päällikkönään R. R. Stewart.


title: USS Palmer

text: Palvelukseen otettaessa alus liitettiin Yhdysvaltain Tyynenmeren laivastoon. Se poistettiin palveluksesta 31. toukokuuta 1922 San Diegossa. Alus makasi ankkuroituna reservissä, kunnes se palautettiin palvelukseen 7. elokuuta 1940.


title: USS Palmer

text: Alus muutettiin miinanraivaajaksi, jolloin se sai 19. marraskuuta runkonumeron DMS-5. Alus siirtyi Atlantille liittyen Norfolkiin sijoitettuun miinaviirikkö 19:ään suojaamaan Atlantin ja Karibianmeren saattueita. Alus liitettiin 24. lokakuuta 1942 suojaamaan Pohjois-Afrikan maihinnousuun matkannutta Task Force 34:ää, jonka mukana alus saapui Fedalan edustalle 7. marraskuuta. Alus tarkasti alueen miinoista ennen sijoittumistaan sukellusveneidentorjuntaa varten. Seuraavana päivänä alus valtasi ranskalaisen troolarin "Joseph Elisen" sekä kävi tulitaistelun rannikkopattereiden kanssa.